qundao/data-zh-poetry huggingface dataset:
问友人病
作者：钱应曾
朝代：明
体裁：七言律诗

行踪两月不相闻，鸿雁飞飞各有群。采药欲停何处屐，扶藜还看几峰云。奇书散漫痴怜我，瘦骨崚嶒病忆君。安得相逢明月夜，半窗竹影坐平分。
忆秦娥
作者：钱应金
朝代：明

珠帘揭，东君欲别莺声咽。莺声咽，乱堆柳絮，平铺荷叶。玉人午梦残妆怯，落花愁杀双飞蝶。双飞蝶，可怜风雨，送春时节。
江署拨闷
作者：钱应金
朝代：明
体裁：七言律诗

城上乌啼过女墙，檐牙樯影点苍茫。荔花衣薄招山鬼，木叶声乾著海王。散在广陵应未绝，怀来宵雅允难忘。湘灵不见徒工瑟，空有浮光照客囊。
渡江
作者：钱应金
朝代：明
体裁：七言绝句

江心风雨挟龙还，击节中流照别颜。千片布帆如落叶，长空捲影下钟山。
潇湘逢故人慢
作者：钱应金
朝代：明

深秋村落，誇青菱香熟，素芋甜和。擘紫蟹，蒸黄雀，知己团聚，笑语婆娑。浓烟淡雪，剪湘湖、几尺渔蓑。纵消受、白蘋红蓼，生平未免情多。空怀古，时悱恻，十年来、可偿文债诗魔。叹世路蹉跎。恐心费参熊，眉费松螺。风期阔绝，喜今夕、重话云窝。寒潭月、皎然见底，问君不醉如何。
焦山
作者：钱应金
朝代：明
体裁：七言律诗

烟萝石甃碧云堆，古刹巉岩傍树开。松桧夜号千壑响，栟榈秋沸百泉哀。孝然剩骨清于鹤，逸少遗书老作苔。同在大江山较僻，更无人读断碑来。
赠张甫
作者：钱应金
朝代：明
体裁：七言律诗

此身岂合伴雕虫，落落孤踪靡所同。贫不受怜清入骨，艺成而下老逾工。江南欲觅玄真子，济北曾无黄石公。高士如君应有待，肯将奇癖问苍穹。
踏莎行
作者：钱应金
朝代：明

铜雀春深，纸鸢书暖，绣床无力抛针倦。朝来不是懒看花，羞颜怕与花相见。粉颊啼痕，罗消裙襕。红泉脉脉流松涧。湘琴一曲美人愁，云连猿路秋连雁。
赠大司徒毕老先生得请旋里
作者：钱承扩
朝代：明

北斗玑衡主眷深，辞荣知足老臣心。忠留凤阁山公启，兴寄龙门白傅吟。紫气晓瞻函谷驭，褒纶恩重汉庭金。勋名长系苍生望，终见南岩起作霖。
与邵国贤夜话东林
作者：钱文
朝代：明

洗空诗障天河水，平荡高怀太岳云。今夜江清星月冷，两人无睡话斯文。
同盛中丞宿惠山松风阁二首
作者：钱文
朝代：明

老卿文采压江淹，挈我高栖发野潜。松阁静临龙虎窟，瀑布寒挂水晶帘。正须时节黄花好，肯爱川原碧草纤。夜半惠连诗梦破，诸天星斗共清严。鹤迹无能叹又淹，偶随时跃与时潜。九峰寒照天平帽，一壑翠涛风满帘。玉应金和逢盛事，今来古往付秾纤。两忘人势何多幸，却笑山僧律戒严。
同盛中丞宿惠山松风阁二首·其一
作者：钱文
朝代：明

老卿文采压江淹，挈我高栖发野潜。松阁静临龙虎窟，瀑布寒挂水晶帘。正须时节黄花好，肯爱川原碧草纤。夜半惠连诗梦破，诸天星斗共清严。
同盛中丞宿惠山松风阁二首·其二
作者：钱文
朝代：明

鹤迹无能叹又淹，偶随时跃与时潜。九峰寒照天平帽，一壑翠涛风满帘。玉应金和逢盛事，今来古往付秾纤。两忘人势何多幸，却笑山僧律戒严。
夜步
作者：钱文
朝代：明

睡熟城中石湾家，老夫乘兴步江沙。白龙西浦青杨树，挂起蓑衣月正斜。
新宅
作者：钱文
朝代：明

安稳茅柴屋数间，起来开眼见南山。千帆白日墙头过，一鸟青天树杪还。
渔村夜咏
作者：钱文
朝代：明

竹榻无眠夜始遥，草虫催织竞喓喓。秋来风水生凉冷，忆在吴淞第四桥。
瀼上
作者：钱文
朝代：明

贴天河汉影西流，络纬莎鸡一片秋。草帐夜凉人卧病，老怀添记世间愁。
题菊
作者：钱文
朝代：明

野菊斑斑澹月华，青天如纸雁行斜。寒香留到冰霜地，不见江南百草花。
过石濑山庄次郑平山寅丈韵
作者：钱文爵
朝代：明

低擅千秋胜，泉流三径分。涧芳生暮色，石壁乱春云。幽意花同惬，岩香鸟共闻。到来余远思，萝月绿纷纷。
山居杂兴
作者：钱文荐
朝代：明
体裁：五言律诗

自扫闲房卧，能令俗虑轻。披帘邀乳燕，挈榼赴迁莺。海味梅鱼滑，山毛竹笋清。湖天思荡桨，恰喜报新晴。
月下怀冯正子太史
作者：钱文荐
朝代：明
体裁：古风

夜坐林木清，见此池上月。群峰忽已净，孤云澹将没。愁深白露渚，梦断苍龙阙。望望曙河遥，思君不可越。
京口过杨文襄故第
作者：钱明相
朝代：明

铁瓮城边甲第崇，门庭萧瑟相公风。御书题后楼常锁，法辇过来宅尚空。径老孤松巢野鹤，台留片石荫疏桐。怀贤伫想当年事，花马谁终筑塞功。
村居二首
作者：钱明相
朝代：明

闲倚绳床看落晖，疏林烟霭暮霏微。云边丘陇牛羊下，水外蒹葭雁鹜飞。白草乱填村舍路，清霜浓缀野人扉。无端短鬓垂垂老，暂得幽栖愿莫归。一村茅屋锁寒烟，瘠卤原非负郭田。乱后蔬飧聊卒岁，秋来禾黍幸逢年。疏灯梦落苍松晓，短褐霜寒白雁前。屈指交游吾独老，不堪贫病卧江天。
村居二首·其一
作者：钱明相
朝代：明

闲倚绳床看落晖，疏林烟霭暮霏微。云边丘陇牛羊下，水外蒹葭雁鹜飞。白草乱填村舍路，清霜浓缀野人扉。无端短鬓垂垂老，暂得幽栖愿莫归。
村居二首·其二
作者：钱明相
朝代：明

一村茅屋锁寒烟，瘠卤原非负郭田。乱后蔬飧聊卒岁，秋来禾黍幸逢年。疏灯梦落苍松晓，短褐霜寒白雁前。屈指交游吾独老，不堪贫病卧江天。
游洪济寺
作者：钱明相
朝代：明

名山高埒大江隈，秀壁奇峰万叠开。地拥岚光重远岫，天垂云影衬虚台。矶头燕欲凌风起，关口龙常跋浪来。胜览未穷翻吊古，夕阳春草绿成堆。
白塔河问酒家
作者：钱明相
朝代：明

夕阳倒影下江洲，野寺河边暂泊舟。此地传经曾白塔，谁家从事是青州。风将送暖衣堪典，柳似招人客可投。且贳村醪谋一醉，片帆明日任悠悠。
闻角
作者：钱明相
朝代：明

嘹亮城头角吹长，五更声落戍楼霜。铜符昼戟新开府，白草黄榆旧战场。万马风生朝凛冽，九旗星闪夜辉煌。元知纪律中原胜，未许骄夷敢跳梁。
赠澄江周岐凤
作者：钱晔
朝代：明

琴剑飘零西复东，旧游清兴几时同。一身作客如张俭，四海无人是孔融。野寺莺花春对酒，河桥风雨夜推篷。机心尽付东流水，惟有家山在梦中。
过江
作者：钱晔
朝代：明

篷底茶香午梦醒，大江风急正扬舲。浪花作雨汀烟湿，沙鸟迎人水气腥。三国旧愁春草碧，六朝遗恨晚山青。不知别后东湖上，谁爱菱歌倚棹听。
中秋
作者：钱月龄
朝代：明

桂魄风清散夜氛，人间秋色正平分。九华炼液金承露，五彩浮空锦作云。脱蚌明珠从海出，侑觞仙乐自天闻。广寒咫尺邻虚阁，蹑景惭无象纬文。
乡村访友
作者：钱月龄
朝代：明

乱鸦枯木夕阳村，野客寻诗远到门。石径逗烟茶正熟，地炉连榻酒重温。寒泉写意琴三尺，午夜论心月半痕。一别忽经三十载，喜君生子又生孙。
六十自寿
作者：钱月龄
朝代：明

忽忽年华六十来，无为化里此胚胎。烟霞古洞新吟阁，星月寒江旧钓台。香雨细看抽草带，东风先为破梅腮。一瓢分取泉中月，聊为饥年作寿杯。
初夏即景
作者：钱月龄
朝代：明

衰微吟思健，户牖自南薰。散发惟高枕，清歌绕白云。课分蜂臼密，香□燕巢芹。不暇探幽赏，满庭空绿筠。
华发天随子，清波到处家飞来峰
作者：钱月龄
朝代：明

此峰西竺有，何代远飞来。空洞玲珑窍，天香紫翠台。金鳌涌地出，灵鹫倚天开。奇胜复奇过，跻攀得几回。
华藏重游
作者：钱月龄
朝代：明

秋水微茫秋日清，重寻烟寺荡舟轻。偈留法界云端月，果摘香台树杪橙。露气千崖浮沆瀣，潭光一镜湛空明。独山门外湖波杳，无限青山白鸟情。
同堠山宗侄重游张公洞
作者：钱月龄
朝代：明

洞口四时花木鲜，探奇还入洞中天。丹留宿火仙家灶，芝秀灵根石上田。霹雳何年开此窍，跻攀今日付清缘。阿咸亦是高情者，蔬笋行庖几杖边。
吟仙阁初成志喜
作者：钱月龄
朝代：明

碧树遥连海上峰，朗吟仙子旧相逢。银潢倒影天街近，玉屑浮香露气浓。一笛落梅飞逸响，五弦流水寄遐踪。钩帘独倚西阑暮，云在青山鹤在松。
奉和泉翁邵尚书点易台二首
作者：钱月龄
朝代：明

绣岭萦回抱此台，风云长为绕崔巍。侵衣月白疏松漏，洗砚泉香古涧来。尼父象文随化著，羲皇爻画自心开。六虚行尽天机健，数片梅花点翠苔。古今灵异此山川，远海高丘一望前。煦煦阳和随意领，玄玄太极妙心传。松阴三尺焚香石，花底千寻滴露泉。何处道人来倚杖，海天亭畔和瑶篇。
奉和泉翁邵尚书点易台二首·其一
作者：钱月龄
朝代：明

绣岭萦回抱此台，风云长为绕崔巍。侵衣月白疏松漏，洗砚泉香古涧来。尼父象文随化著，羲皇爻画自心开。六虚行尽天机健，数片梅花点翠苔。
奉和泉翁邵尚书点易台二首·其二
作者：钱月龄
朝代：明

古今灵异此山川，远海高丘一望前。煦煦阳和随意领，玄玄太极妙心传。松阴三尺焚香石，花底千寻滴露泉。何处道人来倚杖，海天亭畔和瑶篇。
寒夜
作者：钱月龄
朝代：明

幽夜虚斋榾柮炉，香茶美酒向谁呼。岁将穷处春将复，人到贫时事到无。书卷自翻风叶乱，灯花细剔雨帘孤。丝丝一种清愁发，掩映寒梅野雀图。
对酒
作者：钱月龄
朝代：明
体裁：古风

人生行乐对酒歌，对酒不乐空愁何。谪仙不惜金貂换，长安市上风光多。君今不饮空白首，世事纷纷春梦婆。客来贫居兴不孤，街头贳酒双提壶。昨朝酒醒今复醉，何用屑屑悲穷途。寄言贤达当乐饮，积与子孙今在夫。
对酒口占
作者：钱月龄
朝代：明

把盏临窗树，惊心叶半黄。有愁消腊醑，无计避秋霜。浮世蜗粘壳，劳生蚁战场。生涯从烂醉，拂石卧残阳。
寿藏自赋
作者：钱月龄
朝代：明

倏忽年来卦气周，黄芽未熟雪盈头。了心颇定归藏计，毕世终同造物游。日上松梢开绣岭，月明海外是瀛洲。从今不挂尘中念，好待空悬黍米浮。
岩居即事
作者：钱月龄
朝代：明

未得餐云吸紫霞，饥来一任采山花。懵腾不识人间事，流水声中寄岁华。
无题
作者：钱月龄
朝代：明

天澹鸟飞飞，山青云杳杳。道人默坐时，楼阁空中小。
浮槎自况
作者：钱月龄
朝代：明

欲寻仙岛胜，故作此浮槎。风外青帆捷，烟中白鸟斜。沧洲夜吟月，阆苑晓看花。
涌金亭纪胜
作者：钱月龄
朝代：明

青巾一幅胜乌纱，径里香泥践落花。盘礴午凉亭树畔，瓦罂分汲煮春芽。
澄江登君山
作者：钱月龄
朝代：明

洞庭高耸翠，此亦重留名。太古苍茫色，长江昼夜声。暮烟横北固，晓日近东瀛。玄武昭灵胜，行宫焕紫清。
牛首山
作者：钱月龄
朝代：明
体裁：七言律诗

高林残暑散秋风，牛首登临法界中。杉桧参天随上下，江山极目自西东。献花白鸟来何际，挂树青猿叫彻空。老眼欲探兜率境，梯云千尺月䑃胧。
甘露寺
作者：钱月龄
朝代：明

弭棹东溪步，寻诗北固游。大江空有月，多景已无楼。秋草埋香积，黄芦覆故洲。不堪南入望，吴晋两荒丘。
用韵荅诸君子见赠
作者：钱月龄
朝代：明
体裁：七言律诗

谷口逢人问我家，紫芝三亩秀灵华。宵阶独步穿林月，晴阁遥看叠岭霞。酒涩未招枌社客，诗新不斗建溪茶。寄言小宴秋成候，市有清酤菊有花。
石塘庵夜宿
作者：钱月龄
朝代：明

石塘春水浸渔矶，烟暮寻僧未掩扉。野话清灯照无睡，影堂沉寂篆烟微。
秋分日同友人山行
作者：钱月龄
朝代：明

羁愁暂摆作山行，秋日平分气转清。溪影照人风已息，稻香沾袖雨初晴。古今在眼青山色，岁序惊心白雁声。更喜同游俱物表，搴芝坐石看云生。
秋怀·其三
作者：钱月龄
朝代：明
体裁：七言律诗

心游玄古若昏愚，鷇食鹑衣分自如。天下生民尧舜世，床头卷帙老庄书。琴台雅调悬孤月，剑阁寒光动碧虚。老鹤行来枯叶响，始知秋色到吾庐。
秋怀·其二
作者：钱月龄
朝代：明
体裁：七言律诗

树底鸠声呼晚晴，树头斜月照窗明。云霞暖护希夷枕，风月间随子晋笙。岂有事来惊宠辱，绝无尘到谢将迎。斗鸡走马非吾意，白石清泉过此生。
秋怀三首
作者：钱月龄
朝代：明

浪游玄圃自年年，未信霜华到鬓边。天造流行何足计，世途高下漫随缘。风牵庭叶蛛丝乱，露洗盆花鹤顶妍。感兴有诗还感物，一回开落一凄然。西邻僧舍白云重，梦枕惊回破晓钟。身寄百年犹过客，老添来日渐消容。江云排起沙头雁，露砌吟馀草际蛩。好事山人愁不寐，起将和露看青松。露砌幽花抽玉簪，娟娟净对道人心。纤埃何有侵虚室，破壁惟应挂素琴。鹿饮频来窥涧满，鸦飞不断绕岩深。莫将此意闻朝市，恐解尘缨到远林。
秋怀三首·其一
作者：钱月龄
朝代：明

浪游玄圃自年年，未信霜华到鬓边。天造流行何足计，世途高下漫随缘。风牵庭叶蛛丝乱，露洗盆花鹤顶妍。感兴有诗还感物，一回开落一凄然。
秋怀三首·其三
作者：钱月龄
朝代：明

露砌幽花抽玉簪，娟娟净对道人心。纤埃何有侵虚室，破壁惟应挂素琴。鹿饮频来窥涧满，鸦飞不断绕岩深。莫将此意闻朝市，恐解尘缨到远林。
秋怀三首·其二
作者：钱月龄
朝代：明

西邻僧舍白云重，梦枕惊回破晓钟。身寄百年犹过客，老添来日渐消容。江云排起沙头雁，露砌吟馀草际蛩。好事山人愁不寐，起将和露看青松。
至日
作者：钱月龄
朝代：明

群阴剥尽见天开，一脉阳和地底回。已见闭关敦古礼，又从嘘管试飞灰。饱飧不自知年歉，喜节还应畏老莱。改岁春风知不远，故将消息问寒梅。
花前
作者：钱月龄
朝代：明
体裁：古风

有酒当醉花前人，莫教啼鸟伤残春。流光转盼赴壑水，好花回首飞成尘。请看自古繁华地，年年惟见蓬蒿新。
访僧田舍
作者：钱月龄
朝代：明

北里寻僧舍，青山隔水田。扁舟孤墅入，红树碧溪连。菰米炊香积，茅茨带夕烟。相留无限意，我亦爱逃禅。
访吴竹沙隐君和王如山韵
作者：钱月龄
朝代：明

萝屋寻君岂偶缘，閒情翠竹白沙前。拂衣松径沾清露，曳杖苔阶损绿钱。圮上再逢黄石老，山中又见紫芝仙。春畦过雨多栽药，甘苦尝来为引年。
谢近思惠紫霞冠
作者：钱月龄
朝代：明

玉人遗我紫霞冠，似得明珠掌上看。云匣深藏灵气满，星坛高戴步虚寒。雅观近傍三花树，得意初成九转丹。从此不羞华发短，行歌尘外想飞翰。
贺庚友徐仁斋寿器
作者：钱月龄
朝代：明
体裁：七言律诗

孺子高年未白头，家声籍籍重南州。早将归计生前了，尽把閒情世外游。碧汉秋风吹老桂，沧波夜月载虚舟。请君看取冥灵叶，万古青青覆弱流。
重九节登西山
作者：钱月龄
朝代：明

振袂东山最上峰，道心物意两冲容。五湖天外陶朱宅，九日花前靖节筇。绀带枫林凝夕霁，甘流橙橘剖霜封。兴阑归棹鸥波阔，渡口夕阳帆影重。
重游致道观
作者：钱月龄
朝代：明

拂衣重上老君坛，廿载流光指一弹。星桧倒悬台上石，月泉香浴井中丹。云龙归洞灵湫黑，露鹤翻巢碧树寒。为觅旧游今已矣，临风搔首起长叹。
铜井访僧
作者：钱月龄
朝代：明

曲曲桑麻路，层层紫翠台。远寻铜井去，先访竹门开。云筥采茶入，瓦罂沽酒回。三生不尽话，松日照苍苔。
闻雁
作者：钱月龄
朝代：明

城头霜落夜初分，呖呖悲鸿枕上闻。塞北未全收战马，江东漫自起愁云。惊心落叶敲窗雨，转眼流光过隙曛。寒梦易醒人易老，吟怀牢落岂堪云。
龚守诚社长水北山庄作会
作者：钱月龄
朝代：明

好事常开水北堂，柳阴曲曲两三行。时来唤渡投吟社，每共看山坐石床。乌角风情归锦里，黄花篱落傲柴桑。咏歌半是投簪客，韦布相辉锦绣裳。
园居感事诗八首·其一
作者：钱柄
朝代：明
体裁：七言律诗

渺然天水立浮屠，风雨西来味不渝。桥板断时衰叶补，女墙低处远山扶。文身去国吴公子，作赋怀人楚大夫。欲广绝交千百字，芭蕉写尽再编蒲。
园居感事诗八首·其七
作者：钱柄
朝代：明
体裁：七言律诗

山居不敢梦仙查，隐几看浇数种花。物外峥嵘唯五岳，人间曲折似三巴。隔帘月带松篁浅，照水烟翻门巷斜。为语霜枫堆客径，一丸函谷是吾家。
园居感事诗八首·其三
作者：钱柄
朝代：明
体裁：七言律诗

东阜苍茫可卜幽，括囊犹恐不安流。学他竹里开三径，让尔车前看八驺。兰茝有心辞雨露，蟪蛄无意识春秋。一灯水榭销孤坐，著作虞卿未是愁。
园居感事诗八首·其二
作者：钱柄
朝代：明
体裁：七言律诗

莼丝未老钓丝轻，恰有壶觞订此盟。鱼鸟昼閒秋易永，池台夜冷月难生。黄花伏枕时情远，红树登楼古意横。愿借银河三尺水，断槎浮去海波平。
园居感事诗八首·其五
作者：钱柄
朝代：明
体裁：七言律诗

功名不敢问天公，意气都销浊酒中。岂有酖人羊叔子，甘为遁世鹿皮翁。文心浪说题鹦鹉，物态谁能指螮蝀。莫笑青云容易致，原来腐草会从风。
园居感事诗八首·其八
作者：钱柄
朝代：明
体裁：七言律诗

架阁成楼傍竹丛，小山松桂半相同。閒僧投足秋光外，幽鸟防身树色中。满地蘼芜分晓露，沿阶苔草纵吟虫。年来榆柳尤萧瑟，引得哀蝉一夜风。
园居感事诗八首·其六
作者：钱柄
朝代：明
体裁：七言律诗

沿坡野草向人凉，醉踏啼蛩十里霜。闻把唾壶骄处仲，亟收焦尾赠中郎。幽居剥啄风尘少，末世吹弹岁月忙。暮倚柴扉无所见，群凫趁水下横塘。
园居感事诗八首·其四
作者：钱柄
朝代：明
体裁：七言律诗

閒心甘比石头顽，周道今成九折湾。天许屠沽藏异物，我从钟鼎辨神奸。桃花隔断终南径，芝草分根少室山。幽恨同人浑不可，新来乞巧学奴颜。
文园杂咏二首·其一
作者：钱柄
朝代：明
体裁：五言律诗

慷慨还吾辈，风流让古人。插成沿岸柳，采遍隔江莼。客子新愁渴，郎官旧耐贫。青门瓜渐长，随地挂车茵。
文园杂咏二首·其二
作者：钱柄
朝代：明
体裁：五言律诗

天际浮云散，登台揽翠微。西来风雨是，北去雁鸿非。第宅悲金管，关山念铁衣。中原兵气壮，未敢说渔矶。
浣溪沙·秋思
作者：钱柄
朝代：明

小立幽阶数绿苔，鸳鸯未绣怕人催。深秋帘幕几曾开。霜叶半随溪鸟去，寒烟独裹暮钟来。一番消瘦自惊猜。
园居次韵·其一
作者：钱棻
朝代：明
体裁：五言律诗

丽瞩青郊外，芳菲饶胜情。幽花偏解语，黠鸟自呼名。避客筇随鹤，携柑僧听莺。繁阴此夕改，小草媚新晴。
园居次韵·其三
作者：钱棻
朝代：明
体裁：五言律诗

光风愁欲尽，摇落叹经旬。布谷千家雨，梨花小院春。药铛分佐使，槐国自君臣。一榻茶烟外，长吟独往身。
园居次韵·其二
作者：钱棻
朝代：明
体裁：五言律诗

避世隔松关，空阶隐雉斑。绿香经雨重，红湿卧溪閒。有槛堪邀月，无窗不面山。幽居午梦醒，雏鸟试缗蛮。
园居次韵二首·其一
作者：钱棻
朝代：明
体裁：古风

白蜺饮晴壑，划破苍苔古。倾崖与回瀑，化作半峰雨。深夜排空来，可听不可数。山势既奔蹙，飞涛互仰俛。顽云触石碎，似凿五丁斧。耳目得新警，天真烂漫吐。
园居次韵二首·其二
作者：钱棻
朝代：明
体裁：古风

有手著书乐，有眼看山好。握剑割尘鞅，斗室皆瑶岛。孤峰峙檐前，相对成二老。筼筜满幽谷，出土风雷绕。花靥虽到地，花魂犹树杪。松柏有时薪，彭殇奚大小。适志取目前，婚嫁何时了。
无尘自天姥来将返白下
作者：钱棻
朝代：明
体裁：七言绝句

新柳丝丝点落梅，莫愁湖上暮潮回。春光依旧江乡好，还向南朝寺里来。
秋怀
作者：钱棻
朝代：明
体裁：七言律诗

丛桂秋深始著花，泥人清赏踏晴沙。扫来落叶供煨芋，补就疏篱学种瓜。芳草欲迷高士屐，青山长护野人家。衡门自有閒功业，不向旗亭问落霞。
蘋花
作者：钱棻
朝代：明
体裁：七言绝句

芦花洲外蓼花西，秋水空香日影低。好似天风吹玉女，霓裳一曲下青溪。
踏莎行·园居
作者：钱棻
朝代：明
体裁：词

万乘徒空，一丘壑足，小园但种千竿竹。苍阴深处掩高斋，黄鹂啼过山头屋。壁挂嵇琴，村疑阮曲，白云邀我同歌宿。幽花绕砌不知名，柴门秋水添新绿。
金柑
作者：钱棻
朝代：明
体裁：七言绝句

黄金枝上九秋鲜，楚颂亭边玉果圆。留取骑曹三百颗，令人尝挹洞庭烟。
题丽农山居图
作者：钱棻
朝代：明
体裁：古风

向子徒怀五岳愿，摩空无力惭羽翰。愚公之谷何萧閒，万顷寒溪山夹岸。我昔扶筇看飞瀑，往返刺促山灵笑。君今结屋巢其巅，囊云弄月领清妙。卖药贩屐堪逃名，种瓜青门待友生。当轩晴对芙蓉萼，并刀剪取琉璃屏。此中佳趣说不得，呼童快洗双蜡屐。我欲买山依君住，披图早识山中路。
题画寄敬哉
作者：钱棻
朝代：明
体裁：七言律诗

千峰凉处隐孤庐，匹练飞来散玉除。阅世愁看数茎发，怀人静倚一床书。湿云江路鸥眠晚，落日桥心雁断初。屈指秋光两度别，墨花遥洒自萧疏。
鸡冠花
作者：钱棻
朝代：明
体裁：七言绝句

数枝浓艳泛秋光，凝露舒霞玉砌旁。何日秦关惊晓梦，一声长啸破秋霜。
来仙洞次韵
作者：钱毅
朝代：明
体裁：七言绝句

昔年曾到此山游，山鹤青松为我留。今日有松无白鹤，仙人骑上碧云头。
述怀
作者：钱氏女
朝代：明

静守深闺岁屡迁，蕙心兰质自娟娟。
援琴不奏桑门曲，挥翰宁题叶上联。
龟灼已知无吉兆，鹊桥那得有良缘。
芙蓉只合含霜死，肯向西风怨暮年？
述怀
作者：钱氏女
朝代：明

静守深闺岁屡迁，蕙心兰质自娟娟。援琴不奏桑间曲，挥翰宁题叶上联。龟灼已知无吉兆，鹊桥那得有良缘。芙蓉只合含霜死，肯向西风怨暮年。
满庭芳
作者：钱氏（唐世济室）
朝代：明
体裁：词

一片松阴，半庭梧叶，纵横占满空阶。授衣时节，砧响隔墙来。渐老懒亲刀尺，褰帘望、秋色佳哉。真难料，千馀里外，来看木樨开。叹阎浮狭小，斗争坚固，利嫁名媒。怕胸中块垒，辜负新醅。但使逍遥鹏鴳，知何事、荏苒萦怀。高楼晚，孤鸿别浦，乡思忽相催。
满庭芳
作者：钱氏（唐世济室）
朝代：明
体裁：词

古树阴浓，新篁翠浅，乍阴过雨还晴。方塘对岸，留得小红英。消受茶芽蕨笋，髹几净、云母窗明。薰风至，钓丝摇曳，无处立蜻蜓。喜灌园君志，辟纑吾职，两意相并。把当前，好景直拟蓬瀛。怎便尘劳尽谢，长无事、心境双清。家园好，藕花如锦，波面想盈盈。
小桥
作者：钱汝霖
朝代：明
体裁：五言绝句

门前紫翠堆，坐对犹辽绕。欲与日盘桓，休辞略彴小。
山雨
作者：钱涓
朝代：明
体裁：七言绝句

晚结阴云日不辉，��雨透湿罗衣。窗前万绿浑如洗，坐看峦烟夹岫飞。
清平乐·腊梅
作者：钱涓
朝代：明

峭寒方甚。蕊破枝头嫩。独喜傲霜无瘦损。另是一家风韵。游蜂酿蜜来赊。翻疑葛染成花。日映隔帘金碎，暗香透入窗纱。
相见欢·山园
作者：钱涓
朝代：明

阶前云补苍苔。衬花开。窈窕朱阑碧户、似天台。山一带。水一派。足徘徊。满目画耶诗也、费安排。
秋波媚·芙蓉
作者：钱涓
朝代：明

艳质谁教托蓼洲，寂寞更谁俦。半竿落日，几行征雁，一叶归舟。那堪风雨频相妒，红粉逐波流。深深绮阁，盈盈罗帐，多少清愁。
菩萨蛮·蜂蝶
作者：钱涓
朝代：明

窥红惹绿身儿小。飞飞惯入芳林扰。伊也点鸦黄。个兮浅淡妆。树头春意闹。翻逐邻家悄。风度远花香。知他飞那厢。
虞美人歌
作者：钱涓
朝代：明
体裁：古风

楚歌四面起，项王兵败兮。项王败矣虞何为，死王剑兮魂相随。长梦应怜歌舞宴，月明从此照空帷。堪叹八千子弟也，终无一个挥戈者。玉颜飞血逐东风，化作年年淮草红。入春常带伤心雨，至今犹自泣重瞳。
■漕后山晚眺
作者：钱澄之
朝代：明
体裁：七言律诗

湖上冬晴湖水平，夕阳山色远含情。数家牛屋参差住，一叶渔舠次第生。月架断崖迎面起，烧连荒冢隔溪明。遥遥犬吠寒林外，华子冈头闻豹声。
丁亥元日
作者：钱澄之
朝代：明
体裁：七言律诗

客梦初回曙鼓传，趋跄无路拜炉烟。灯花似暗松楸雨，烽色遥含战伐天。遂使江山成异代，漫劳花鸟报新年。春风不管孤臣恨，自逐梅芳送酒筵。
丁亥元旦立春
作者：钱澄之
朝代：明
体裁：七言律诗

雪舞烟条满眼斜，韶风应律换年华。青阳早变侵衣草，红蕊潜舒送酒花。水阁雨收初见鹭，芳塘晚霁忽鸣蛙。天时物候依然至，错认云山是汉家。
七夕同子存过溪默尔斐置酒令子岩烛词客张芸城女郎徐月仙在坐·其一
作者：钱澄之
朝代：明
体裁：五言律诗

扁舟逃暑至，漫遣主人知。妓慧留宾待，厨荒载酒迟。风贪岩岫好，坐逐树阴移。日落樽频徙，荷香处处随。
七夕同子存过溪默尔斐置酒令子岩烛词客张芸城女郎徐月仙在坐·其二
作者：钱澄之
朝代：明
体裁：五言律诗

即恐严城闭，其如良夜何。清歌词客妙，戏谑老翁多。月细迷乌鹊，星疏蹙翠蛾。但存牛女意，不用渡银河。
七夕同家兄作
作者：钱澄之
朝代：明
体裁：五言律诗

共候双星聚，十年今夜看。雨坛严酒禁，子舍簇蔬盘。吾道悲秋惯，痴心乞巧难。填河无用鹊，银汉恐应乾。
七夕同彭然石职方集山阴相国舟次
作者：钱澄之
朝代：明
体裁：五言律诗

江云暗七夕，官烛伴孤舟。夜半一杯酒，相公新白头。方乱难求去，无山可乞休。座中楚司马，不用苦悲秋。
七夕同祝子坚吴修龄徐崧之健庵集果亭宅话别时久旱得雨
作者：钱澄之
朝代：明
体裁：五言律诗

一雨人心定，凉生满院秋。影斜微月澹，霄净绛河流。移席灭红烛，减杯劝白头。夜深询往事，忘话别离愁。
七夕阴示从子龙友
作者：钱澄之
朝代：明
体裁：五言律诗

天河阴不见，酒盏兴难降。犊鼻矜南阮，乌皮老北窗。云遮应有渡，星暗自为双。莫乞黄姑巧，蛾眉皓已庞。
七夕，同彭然石职方集山阴相国舟次
作者：钱澄之
朝代：明

江云暗七夕，官烛伴孤舟。夜半一杯酒，相公新白头。方乱难求去，无山可乞休。座中楚司马，不用苦悲秋！
七月十六夜夜起看月
作者：钱澄之
朝代：明
体裁：五言律诗

秋月新亏夜，贪看独老身。青通天一洗，白满世皆新。虫语定何处，犬嗥知有邻。莱妻聊伴坐，睡煞少年人。
万安寨
作者：钱澄之
朝代：明
体裁：古风

山路草茅塞，荆榛穿匹马。村坞低夕阳，行人小旷野。瓜死去年篱，萝乾古时瓦。茅屋咽哭声，一二老妻寡。此地经兵烽，山川至今赭。田禾老未栽，农月行已夏。山寺岿然存，松风吹潇洒。幡飏龛灯灭，苔蚀殿钟哑。门仗居士闭，壁听游人写。睹兹土木颓，并识象教假。夜深无酒沽，皓月虚盈把。
万松坪赠闻极上人
作者：钱澄之
朝代：明
体裁：七言律诗

庐峰峰半万松坪，乘兴探奇冒雨行。白昼打门山鬼戏，黄昏过岭野牛鸣。旧持南岳书难达，新撰匡庐志已成。别院一间迎养母，蔬盘常赖母经营。
丈洲行
作者：钱澄之
朝代：明
体裁：古风

今年有官来丈洲，千金之产充洲头。税加十倍出散户，散户逃亡洲头补。洲已崩去税在身，富卖山田贫卖女。村人讹传官如虎，洲头那当鞭挞苦。情愿破产共输金，求官勿来官不许。官通算法善开方，到洲升合无敢藏。谁者传此勾股术，使我洲头家家哭。
三一上人雪竹歌
作者：钱澄之
朝代：明
体裁：古风

长须上人发尽秃，与我共栖江头屋。今晨洗砚向江流，为我开窗写雪竹。竹竿著雪争低垂，拂槛无声相亚枝。叶上离离雪不动，普天冻合无风吹。竹下嵬峨千年石，雪光照耀同一白。双眼迷茫认不清，森森冷气遥相迫。上人画雪果奇绝，浅深远近能分别。挥毫泼墨烟云流，墨不到处即为雪。上人胸无一点尘，竹石为骨雪为神。本来无限萧疏意，笔下淋漓写向人。旁观啧啧皆称善，那知君自呈生面。别后携归挂草堂，与君千里常相见。
三叠泉
作者：钱澄之
朝代：明
体裁：古风

灵奥不易探，兴会讵可误。石出涨以消，鸟鸣雨初住。杖策沿溪流，曲折经屡渡。玉川徒有门，铁壁绝无路。雷霆互喧豗，雪浪莽奔赴。侧身窥洞口，有物向空吐。大声恫心魂，焉得不速去。踰险恃轻身，乘危戒反顾。虽极攀涉劳，颇尽林壑趣。稍见三叠泉，遥遥千丈素。恐是鲛人机，毋乃天汉注。一叠鬼神惊，再叠蛟龙怒。三叠江河翻，倾倒谁能禦。馀勇喷珠玑，猛气生烟雾。青天雨霏霏，白昼森然惧。下有绿水潭，闻为神物护。停泓似不流，奔注忽以聚。银花搅四围，动定各回互。莫测澒洞端，焉知潆洄故。至人法坎止，此理应可悟。坐久毛发竦，寒色满衣屦。山空无日光，焉辨朝与暮。僮仆或先行，导师亦回步。匡庐洵多奇，兹观亦已巨。如何山下泉，居然称瀑布。
三吴兵起纪事答友人问
作者：钱澄之
朝代：明
体裁：古风

昔迎戎师至，兵骄马亦疲。三吴望风附，弓矢弃不持。刘生总戎客，船插使清旗。泊船秀水上，奔竞人恐迟。刘生不肯仕，心识发且披。薙发令朝下，相顾为发悲。三吴同时沸，纷纷起义师。争言舟楫利，长技不得施。刘生奔武水，父子就诛夷。陈梧钱唐至，旋登嘉禾陴。颇闻黄镇南，驻舟太湖湄。楼船号万艘，胜兵焉可知。吴兴馈军粮，昼夜相追随。壮士争激烈，富室愿蠲赀。姑苏城门外，匹马不敢窥。可怜陆太学，破产供军炊。七月入姑苏，搏战还同嬉。此辈本乌合，一溃岂复支。赖有吴职方，稍能出计奇。伏甲吴江岸，所忌惟在兹。诸将无斗志，同舟自相疑。日费千黄金，空养摇橹儿。嘉禾一夜破，松江累卵危。乞师镇南垒，摇手不可为。如何十万兵，曾无一矢遗。括饷既以饱，海口潜奔驰。海口窄不出，铁骑追及之。可怜熊虎姿，尽为鱼腹尸。三吴遍焚戮，试问戎首谁。
三吴兵起纪事，答友人问
作者：钱澄之
朝代：明

昔迎戎师至，兵骄马亦疲。三吴望风附，弓矢弃不持。刘生总戎客，船插使清旗。泊船秀水上，奔竞人恐迟。刘生不肯仕，心识发且披。剃发令朝下，相顾为发悲。三吴同时沸，纷纷起义师。争言舟楫利，长技不得施！刘生奔武水，父子就诛夷。陈梧钱唐至，旋登嘉禾陴。颇闻黄镇南，驻舟太湖湄。楼船号万艘，胜兵焉可知！吴兴馈军粮，昼夜相追随。壮士争激烈，富室愿蠲赀。姑苏城门外，匹马不敢窥。可怜陆太学，破产供军炊。七月入姑苏，搏战还同嬉。此辈本乌合，一溃岂复知。赖有吴职方，稍能出计奇。伏甲吴江岸，所忌惟在兹。诸将无斗志，同舟自相疑。日费千黄金，空养摇橹儿。嘉禾一夜破，嵩江累卵危。乞师镇南垒，摇手不可为！如何十万兵，曾无一矢遗！括饷既以饱，海口潜奔驰。海口窄不出，铁骑追及之。可怜熊虎姿，尽为鱼腹尸！三吴遍焚戮，试问戎首谁？
三家兄幼安初度寓芜阴遥祝·其一
作者：钱澄之
朝代：明
体裁：古风

肃肃岁云迈，孟冬月载阳。游子栖江县，牢落古寺旁。揽衣步庭除，日月既以望。念我同胞兄，方称五旬觞。嗟余久流离，十年一还乡。如何百里外，尊酒不获将。岂无一言陈，握笔情内伤。回思廿年事，泣涕不成章。
三家兄幼安初度寓芜阴遥祝·其三
作者：钱澄之
朝代：明
体裁：古风

昔与兄别时，仓况兵荒后。兄逃草间活，我挈举家走。出处不相谋，黾勉以糊口。一去十年馀，天道厄阳九。儿女半摧残，荣华竟何有。腊月秃首归，萧然穷老叟。我兄虽食贫，有田三十亩。稚子能操觚，井臼付新妇。嫂氏厚福人，悠然偕白首。念我鹿门伴，可怜骨已朽。昔兄体羸弱，咸谓禀自母。神明老不衰，当得吾祖寿。何处求神仙，惟有多饮酒。
三家兄幼安初度寓芜阴遥祝·其二
作者：钱澄之
朝代：明
体裁：古风

忆昔廿年前，我兄妙能文。先君课诸子，于我与兄勤。篇成待天曙，吟苦入夜分。虽无二陆声，都邑亦有闻。时值盛明代，况逢尧舜君。自谓次第出，并可致青云。此志竟不遂，天地一尘氛。国运既以然，我曹胡足云。我为奸臣逼，窜奔灵武军。兄困乡井间，笔砚一朝焚。绝迹谢城市，甘与樵牧群。眷言先子教，长此怀清芬。
三家兄幼安初度寓芜阴遥祝·其四
作者：钱澄之
朝代：明
体裁：古风

何以侑兄酒，东篱菊有英。又何以侑之，僧居梵呗声。人生逆旅耳，蓠虑且宜轻。虽在尘世中，长怀出世情。衣食天所定，既足不愿赢。百年已过半，胡事苦营营。惟有未生前，此事当分明。望兄池上居，茅屋为三楹。共兄学佛法，逍遥悟无生。
三家村同林树本周寒山守岁
作者：钱澄之
朝代：明
体裁：五言律诗

积雨空山闭，三家老树村。屋斜灯火见，人静碓声喧。共度殊方岁，还寻故国樽。愁看唯饮泣，通夜并无言。
三山街遇陆汉东悲喜成句
作者：钱澄之
朝代：明
体裁：七言律诗

荷衣棕帽朔风吹，市上逢君执手疑。未敢认真停问讯，似曾识面赖须眉。班齐客舍联盟日，火照官船捧檄时。往事莫题肠断尽，一回哭友一回师。
三日迈种初度索诗
作者：钱澄之
朝代：明
体裁：七言律诗

春明聚首日披帷，每睹双眸叹异姿。问字趋庭烦大父，传经接座有名师。故人重见情偏笃，往事深谈客不知。岁月飞腾三十过，直追祖武已嫌迟。
上天堂山访隐主人不顾作诗而去
作者：钱澄之
朝代：明
体裁：七言律诗

出关何意再还闽，拟向千峰老此身。幸有香台堪遁世，况多道伴可成邻。岭云自去谁留客，巢鹤惊飞亦避人。吾道既非应共弃，莫疑物态有疏亲。
上天堂山访隐，主人不顾，作诗而去
作者：钱澄之
朝代：明

出关何意再还闽，拟向千峰老此身。幸有香台堪遁世，况多道伴可成邻！岭云自去谁留客，巢鹤惊飞亦避人。吾道既非应共弃，莫疑物态有疏亲！
上河留宿酬王汾仲诸子
作者：钱澄之
朝代：明
体裁：七言律诗

步出江关路可怜，偶乘高兴小春天。桥危独木愁行旅，潮落高滩锁钓船。津市一家初卖酒，村墟几处有炊烟。居人好客争为主，留我楼头累夜眠。
上河访王汾仲口号
作者：钱澄之
朝代：明
体裁：七言律诗

不见王生已六年，看君难后益萧然。躯孱判为交游累，家破难邀故旧怜。屋僦半间聊训读，书求八法罕酬钱。儿童散去窗初静，自下门扉与客眠。
上祖妣孙宜人冢·其一
作者：钱澄之
朝代：明
体裁：四言诗

有衍其泽，有隆其丘。郁郁者墓，佳气载浮。哀我宜人，掩此一抔。言念罔极，雪涕横流。
上祖妣孙宜人冢·其三
作者：钱澄之
朝代：明
体裁：四言诗

皇赫斯怒，诏诸妇前。谓死与适，听所择焉。哀我宜人，之死靡迁。天心式格，曰孙也贤。乃叱诸妇，远配于边。
上祖妣孙宜人冢·其二
作者：钱澄之
朝代：明
体裁：四言诗

嗟嗟先祖，执法惟肃。厥罪伊何，罹兹冤酷。呱呱二女，从母也哭。维今之蕃，荄于母腹。
上祖妣孙宜人冢·其五
作者：钱澄之
朝代：明
体裁：四言诗

天祚忠贞，诞生处士。钱也得男，惟通邑喜。教育成之，克绍厥祀。子孙绳绳，于其伊始。
上祖妣孙宜人冢·其六
作者：钱澄之
朝代：明
体裁：四言诗

嗟我处士，生不识父。繄十三支，系兹一缕。子姓则繁，母氏劳苦。静言思之，泣血如雨。
上祖妣孙宜人冢·其四
作者：钱澄之
朝代：明
体裁：四言诗

乃诏宜人，往裹其尸。携女扶榇，驰驿以归。皇皇典礼，申命有司。宜人归来，天下称之。
上陵
作者：钱澄之
朝代：明
体裁：乐府曲辞

上陵何岿岿，宫阙璘以斑。苍龙与白虎，对峙趺云端。写银为河海，填璧为波澜。黄金象凫雁，游戏其中间。青麟之车赤电旌，载我朝紫清。长跪捣药，愿乞一丸长生。仙人愁苦，天上难久居。星为冠，霞为裾。拥青童，挟素女。大建白玉楼，铜盘承甘露。吾下来饮此，令汝寿万岁。
不合行
作者：钱澄之
朝代：明
体裁：古风

男儿不合生慨慷，皮骨欲尽项仅强。游戏虎穴此危道，何苦锋刃相激昂。万事转烛谁能料，褒衣大冠迂可笑。昨日皂隶今乘舆，公然抗礼争容貌。狺狺肝人盗蹠雄，堂堂杀气怪生风。血肉淋漓罗几席，一言相失双睛红。昨日语难瞋目久，霜刃霍霍掣在手。从容理夺路人惊，鸡肋何心脱虎口。归来返顾气转索，七尺相看何太薄。男儿躯命有时轻，枉把隋珠浪抵鹊。
不合行
作者：钱澄之
朝代：明

男儿不合生慨慷，皮骨欲尽项仅强。游戏虎穴此危道，何苦锋刃相激昂！万事转轴谁能料，褒衣大冠迂可笑。昨日皂隶今乘舆，公然抗礼争容貌。狺狺肝人盗蹠雄，堂堂杀气怪生风。血肉淋漓罗几席，一言相失双睛红。昨日语难瞋目久，霜刃霍霍掣在手。从容理夺路人惊，鸡肋何心脱虎口！归来返顾气转索，七尺相看何太薄！男儿躯命有时轻，杆把隋珠浪抵鹊。
不寐
作者：钱澄之
朝代：明
体裁：五言律诗

客被何曾煖，霜严好是晴。鸡寒啼费力，鼠黠堕无声。残月晓才上，野更远不清。通宵求合眼，多是近天明。
不择地同无可师夜坐
作者：钱澄之
朝代：明
体裁：五言律诗

露下久不坐，谈深侍者疑。萤寻经案照，虫与客床移。破戒编书日，伤心见性时。静中一滴泪，未许俗禅知。
与史趾祥别二十八年矣临发武水趾祥忽至悲喜之馀遽尔分手短述言怀
作者：钱澄之
朝代：明
体裁：七言律诗

挥手三衢廿载馀，白门才附数行书。如何旅舍惊逢日，又值游踪欲去初。述汝静功应有得，疑予豪气未全除。同时兄弟今谁在，已似晨星可更疏。
与房兴公库部初不相识遇白仲调坐间一见倾倒言手抄拙集日置案头因抵掌剧谈颇为白君所讶
作者：钱澄之
朝代：明
体裁：七言律诗

平生友谊数关中，揖罢相看臭味同。好把酒杯谈汉事，每吟诗律喜秦风。篇章缪辱编蒲写，姓氏何劳刺字通。坐客自矜朝士贵，论文且让野人雄。
与江阴诸子言别再集君山朱玉汝要予首倡
作者：钱澄之
朝代：明
体裁：七言律诗

秋尽君山两度游，临行又上最高头。一天云气含风怒，万里江声趁夕流。牛犊自耕沙面地，渔樯閒驻浪中舟。酒馀客起联吟兴，莫作骊歌动旅愁。
与沈止岳话旧有作·其一
作者：钱澄之
朝代：明
体裁：七言律诗

故人门静昼长关，与客追欢兴不悭。俗事谢来乡里重，宦情倦后岁时閒。应知博塞堪忘暑，每听诙谐辄破颜。年力未衰规避巧，锦屏常怪夜深还。
与沈止岳话旧有作·其二
作者：钱澄之
朝代：明
体裁：七言律诗

忆昔潜过宝月台，苍梧才得脱身来。心惊虎穴离非远，日断羊城去未回。过岭屡传烽燧逼，登陴应仗节牙才。相逢拊手谈遗事，两地艰危志总灰。
与石溪閒坐喜雪藏法师自祖堂至
作者：钱澄之
朝代：明
体裁：七言律诗

閒对香炉坐拨灰，祖堂山上老僧来。看经万卷头全白，说法多年口未开。乍接威仪增气象，惊传大众礼尘埃。与人欲去频分付，为待天和雪霁回。
丙戌元旦同远生芋园驿作
作者：钱澄之
朝代：明
体裁：五言律诗

海驿逢新岁，椒觞万里情。朝元随幕府，庆节听班声。小吏朱衣试，戈船画帜更。还瞻葱郁气，正满建安城。
丙戌元旦，同远生芋园驿作
作者：钱澄之
朝代：明

海驿逢新岁，椒畅万里情。朝元随幕府，庆节听班声。小吏朱衣试，戈船画帜更。还瞻葱郁气，正满建安城。
丙辰元旦试笔
作者：钱澄之
朝代：明
体裁：七言律诗

新年谢客罢逢迎，策杖惟从阁上行。卧疾可能开岁健，为农早见立春晴。山乡水起才通籴，汛地沙淤免过兵。喜听邻翁相庆语，占风决定有西成。
丛桂谣为仲兄六十初度
作者：钱澄之
朝代：明
体裁：古风

桂树丛生山之幽，枝叶连卷根相蟉。开花郁若黄云浮，我兄读书其下三十秋。今年花开花甲周，举案孟光偕白头。婚嫁已毕身自由，有子克家饶算筹，孙能挈杖从兄游。独怜生女命不犹，早岁来归誓柏舟，亦能养亲甘旨羞。举酒属兄兄勿忧，兄饮我舞叔子讴。同产者五三人留，十年递长齿发侔，父母禀赋兄独优。问兄有酒当饮否，三人之外谁为俦，酒酣不用悲楚囚。我本与兄无壮猷，慎勿多口招人尤。频年旱潦田折收，攒眉啖粥终岁愁。我行万里今归休，世态阅尽如聚沤，侧身天地何所投。回思十年沧海流，尔我犹得延蜉蝣，劝兄知足閒且偷。世事纷纷闭两眸，黄鸡正肥新酒篘，况复花发满山丘。明岁努力事田畴，祝兄穰穰满车篝。河上牧豕大如牛，仆有饱饭牛有刍。夏日苧衣冬布裘，衣食粗足又何求。我亦花间搆小楼，丹经贝叶互较雕，岁岁花开一唱酬。从此百年身悠悠，安能龌龊千岁谋。
东门行
作者：钱澄之
朝代：明
体裁：乐府曲辞

出东门，盻故乡。还入门，刺中肠。妇病卧床上，小儿黄口啼空房。风波渡江去，丘墓郁相望。里中少年作侠，顾我儿女哺糟糠。哺糟糠，下无长吏清白，上不见天仓浪。犯法杀人，输金得生，何用自爱死道傍。犯法杀人，输金得生，何用自爱死道傍。身名不能忘，慎失身，徒悲伤。
严子问七十颢亭索诗为寿·其一
作者：钱澄之
朝代：明
体裁：七言律诗

忆昔文坛树帜年，君家兄弟最多贤。门庭好客论交慎，家世为儒信佛偏。晚岁应裁居士服，佳晨早上放生船。莫嗟合浦珠频失，老蚌光明正烛天。
严子问七十颢亭索诗为寿·其二
作者：钱澄之
朝代：明
体裁：七言律诗

宗门一向苦参求，七十年来了得否。知己弟兄为至乐，赚人儿女岂深忧。天饶岁月看沧海，世让湖山与白头。料想悬弧朝避客，藕花深处系扁舟。
严方贻侍御见招即席·其一
作者：钱澄之
朝代：明
体裁：七言律诗

禹杭清白旧家声，台谏争传父子名。殿上抗颜诸大老，樽前执礼老狂生。冰霜夜肃官街静，风月閒谈宪府清。时事望君陈谠议，许多闻见恨难平。
严方贻侍御见招即席·其二
作者：钱澄之
朝代：明
体裁：七言律诗

坛坫当年无我辈，云霄老友见尊公。传家世羡池为凤，避道人称马是骢。吏弊定须持斧出，民冤那得叩关通。即今盗贼纷纷讳，可许风闻达上聪。
严方贻招饮集武林诸老友
作者：钱澄之
朝代：明
体裁：五言律诗

司农生计拙，御史亦长贫。落拓悲游子，经营集故人。时移交祇旧，事往话重新。执礼殊忘分，通家谊特真。
严颢亭席上遇朱全古
作者：钱澄之
朝代：明
体裁：七言律诗

须鬓相逢认不真，严公席上半遗民。巨觥角量疑前世，时辈闻名似古人。往事凄凉南国梦，何年流落蓟门尘。衰穷赖得传书种，早卖文章养老亲。
中秋前一日过何克上莲溪同君则及家兄作·其一
作者：钱澄之
朝代：明
体裁：七言律诗

记别园林八九年，茅亭添盖小池边。芰荷香里三更坐，蟋蟀声中半醉眠。绕院吟诗迷夜气，隔墙打稻趁风天。月轮已定明朝望，似为同人故早圆。
中秋前一日过何克上莲溪同君则及家兄作·其二
作者：钱澄之
朝代：明
体裁：七言律诗

山田糯熟酒新篘，老友邀同信宿留。竹径阴森疑碍月，药阑深浅自成秋。青苔阶面眠黄耳，红烛尊前对白头。最喜芙蕖香不歇，犹残碧叶满清沟。
中秋后二日徐原一邀同姜西溟叶子吉张素存游西山马上杂作·其一
作者：钱澄之
朝代：明
体裁：五言律诗

风尘双眼暗，出郭见青山。为趁故人兴，才偷此日閒。客心踪迹外，秋色有无间。一往奇难尽，相期信宿还。
中秋后二日徐原一邀同姜西溟叶子吉张素存游西山马上杂作·其七
作者：钱澄之
朝代：明
体裁：五言律诗

不见香山寺，到来耳目清。过桥高树合，绕殿碧泉行。风起兼松响，宵深作雨声。客来贪坐久，藉草话平生。
中秋后二日徐原一邀同姜西溟叶子吉张素存游西山马上杂作·其三
作者：钱澄之
朝代：明
体裁：五言律诗

寻山逢寺入，野趣是荒残。揽胜吾忘老，攀崖客畏难。河流高处见，岚气晚来寒。祇在前村宿，苍茫耐可看。
中秋后二日徐原一邀同姜西溟叶子吉张素存游西山马上杂作·其九
作者：钱澄之
朝代：明
体裁：五言律诗

此地昔临幸，龙章额尚留。泉声通寺听，月色一轩收。客醉偏怀古，蛩吟自吊秋。凄凉深夜话，回首梦中游。
中秋后二日徐原一邀同姜西溟叶子吉张素存游西山马上杂作·其二
作者：钱澄之
朝代：明
体裁：五言律诗

兰若临官道，开门小院幽。茗香行客恋，诗句故人留。得地能无坐，趋程岂是游。海棠花覆砌，且对满庭秋。
中秋后二日徐原一邀同姜西溟叶子吉张素存游西山马上杂作·其五
作者：钱澄之
朝代：明
体裁：五言律诗

错到宝珠洞，遥闻钟磬音。崖危牵马上，路失遣僮寻。眼界凭虚豁，山门映雨深。向来游兴倦，几欲罢登临。
中秋后二日徐原一邀同姜西溟叶子吉张素存游西山马上杂作·其八
作者：钱澄之
朝代：明
体裁：五言律诗

小息凭虚槛，还扶上岭筇。路盘千尺磴，阴合万株松。月出窥疏幔，风生杂晚钟。石阑留客坐，缓步到孤峰。
中秋后二日徐原一邀同姜西溟叶子吉张素存游西山马上杂作·其六
作者：钱澄之
朝代：明
体裁：五言律诗

九松何代寺，一路碧森森。子落空庭响，枝交满院阴。茗香忘坐久，苔厚觉寒侵。向夕无人语，微风送梵音。
中秋后二日徐原一邀同姜西溟叶子吉张素存游西山马上杂作·其十
作者：钱澄之
朝代：明
体裁：五言律诗

零落西山墓，归鞍拜景陵。寝荒摇麦秀，墙缺过瓜藤。正朔犹称帝，中官剩作僧。昌平原庙近，何日更同登。
中秋后二日徐原一邀同姜西溟叶子吉张素存游西山马上杂作·其十一
作者：钱澄之
朝代：明
体裁：五言律诗

玉泉源不测，崖际涌如珠。流作御沟水，分来裂帛湖。稻粱平圳灌，荷芰贴池铺。近说汤除疾，前人此坐无。
中秋后二日徐原一邀同姜西溟叶子吉张素存游西山马上杂作·其四
作者：钱澄之
朝代：明
体裁：五言律诗

不宿山中寺，来投路口村。有墙堪系马，无坐可开樽。待月且虚榻，看山祇在门。输他徐太史，耐与俗人言。
中秋后十日芝山寺为别驾严君初度
作者：钱澄之
朝代：明
体裁：七言律诗

独木桥南秋气清，使君避客出山城。斋居已废悬弧礼，岳降偏伤戏綵情。老吏执香随梵诵，故人携手听溪声。遥知夜静双林寂，好是吟诗绕砌行。
中秋夜至桂林喜晤曼公鉴在·其一
作者：钱澄之
朝代：明
体裁：七言律诗

苦忆朋簪趁客船，恰逢良夜聚樽前。风尘岂意存吾辈，须鬓休惊异昔年。蛮地久居秋乍冷，故人相见月偏圆。乱来此夕皆堪念，震泽双峰最可怜。
中秋夜至桂林喜晤曼公鉴在·其二
作者：钱澄之
朝代：明
体裁：七言律诗

令节扁舟若与期，相逢犹怪客来迟。绣衣躯干经时伟，学士歌声自昔悲。老去弟兄惟纵酒，乱中年月已编诗。龙眠秋色应如旧，今夜何人赋所思。
中秋夜至桂林，喜晤曼公、鉴在
作者：钱澄之
朝代：明

苦忆朋簪趁客船，恰逢良夜聚樽前。风尘岂意存吾辈，须鬓休惊异昔年！蛮地久居秋乍冷，故人相见月偏圆。乱来此夕皆堪念，震泽、双峰最可怜！令节扁舟若与期，相逢犹怪客来迟！绣衣躯干经时伟，学士歌声自昔悲！老去弟兄惟纵酒，乱中年月已编诗。龙眠秋色应如奋，今夜何人赋所思？
中秋夜至桂林，喜晤曼公、鉴在·其一
作者：钱澄之
朝代：明

苦忆朋簪趁客船，恰逢良夜聚樽前。风尘岂意存吾辈，须鬓休惊异昔年！蛮地久居秋乍冷，故人相见月偏圆。乱来此夕皆堪念，震泽、双峰最可怜！
中秋夜至桂林，喜晤曼公、鉴在·其二
作者：钱澄之
朝代：明

令节扁舟若与期，相逢犹怪客来迟！绣衣躯干经时伟，学士歌声自昔悲！老去弟兄惟纵酒，乱中年月已编诗。龙眠秋色应如奋，今夜何人赋所思？
中秋无月
作者：钱澄之
朝代：明
体裁：五言律诗

似闻今闰月，忽漫是中秋。有弟携家酝，呼儿办小舟。絮云旋入夜，片雨不成游。或恐非佳节，休为败兴愁。
中秋月食
作者：钱澄之
朝代：明
体裁：五言律诗

秋月圆如此，争言永夜晴。人间誇盛满，天道有亏盈。渐看轮将尽，还疑魄未生。徘徊欲谁待，且卧听鸡鸣。
中秋集吴中诸友于菩提树下戏仿虎丘盛会再用秋字
作者：钱澄之
朝代：明
体裁：七言律诗

月出诃林东殿头，同人高兴半吴洲。海天万里冰轮满，梵刹千年宝树秋。钟呗声随歌板歇，祖师禅向酒杯求。坛边几处分场坐，醉后朦胧当虎丘。
丰城守滩酬河神
作者：钱澄之
朝代：明
体裁：五言律诗

江湖常浪迹，未解媚神明。河路改难认，舟航浅不行。劳应哀榜客，慢岂责书生。诗句临滩诉，聊陈悔过情。
临发家介子至自燕台
作者：钱澄之
朝代：明
体裁：七言律诗

经时欢聚尔偏悭，临去欣闻冒暑还。一路旱蝗连楚塞，兼程鞍马出燕关。书生姓字争惊坐，京国风尘宛在颜。细说北来行役苦，教人无兴问西山。
临发闻家仲扶至不得晤书怀
作者：钱澄之
朝代：明
体裁：七言律诗

燕台别去雁行疏，鄂渚才通汉口书。捧檄苦羁千里外，登朝已后一年馀。为期大被常虚榻，见说冲尘甫下车。我已趋程争逐伴，春明回首漫踌蹰。
临轩曲
作者：钱澄之
朝代：明

从龙初沐圣恩波，诏选词臣辟制科。格外郎官叨与试，本朝异数恐无多。经年廷议许临轩，今日真承圣主恩。櫜笔晓趋双阙下，恭随胪唱入端门。衮衣黄幄殿中间，玉几凭临咫尺攀。跪迎炉烟宣履历，分明觌面识龙颜。面对安详霁圣容，香烟深处闪重瞳。天心可否无人识，御笔高低点不同。唱罢勾胪肃仗齐，小臣分号殿东西。千官班静相公出，恭请天恩御赐题！内外关防视锁闱，金吾传奉凛天威。书生逻卒寻常见，争似银貂共锦衣。内臣黄帕捧书来，香案从容信手开。遥见阁臣承旨起，御题拟就圣人裁。麻纸龙文拂案黄，欲登宸翰费端详。犹防次第违经传，口诏传宣有巨珰。跸声起去晷将斜，老笔难矜旧有花。日暮大官勤赐膳，传闻辇驾在「文华」。词澜正倒夜偏阑，中使频催蜡烛残。帝辇欲还宫漏促，花砖队队宿鹓鸾。当场洒笔惯惊人，锦玉围观讶有神。剔烛细书「光武论」，内家也解点头频。分衡早敕玉堂仙，夜半帘前忽放还。独召阁臣留便殿，堂餐直被禁中传。侍臣收卷上亲临，惭愧么么费圣心。誊录诸生沾帑赐，同朝争羡主恩深。未央宫阙卷初呈，内殿班齐贺圣明。面敕言官严检举，当轩拆号御填名。中兴特重玉堂宾，固请加恩放八人。不是圣朝恩太吝，分明珍惜笼微臣。最怜新进与同升，郡吏、曹郎籍漫凭。曾荷相公援例请，圣恩特赐一条冰。旷典能无旧例遵，榜头端属首揆抡。即居卢后犹疑忝。盛事宁堪第一人！煌煌手诏夜深传，八士同时入木天。才是国恩难报日，旁人莫漫羡登仙！敕使凌晨候谢恩，口传天语浃春温。榜中怕有冯唐老，为报青年慰至尊！新恩初许禁中行，为谒先师阁吏迎。再拜中堂前致谢，共称天子让门生。
临轩曲·其一
作者：钱澄之
朝代：明
体裁：古风

从龙初沐圣恩波，诏选词臣辟制科。格外郎官叨与试，本朝异数恐无多。
临轩曲·其七
作者：钱澄之
朝代：明
体裁：古风

内臣黄帕捧书来，香案从容信手开。遥见阁臣承旨起，御题拟就圣人裁。
临轩曲·其三
作者：钱澄之
朝代：明

衮衣黄幄殿中间，玉几凭临咫尺攀。跪迎炉烟宣履历，分明觌面识龙颜。
临轩曲·其三
作者：钱澄之
朝代：明
体裁：古风

衮衣黄幄殿中间，玉几凭临咫尺攀。跪近炉烟宣履历，分明觌面识龙颜。
临轩曲·其九
作者：钱澄之
朝代：明

跸声起去晷将斜，老笔难矜旧有花。日暮大官勤赐膳，传闻辇驾在「文华」。
临轩曲·其九
作者：钱澄之
朝代：明
体裁：古风

跸声起去晷将斜，老笔难矜旧有花。日暮大官勤赐膳，传闻辇驾在文华。
临轩曲·其二
作者：钱澄之
朝代：明
体裁：古风

经年廷议许临轩，今日真承圣主恩。橐笔晓趋双阙下，恭随胪唱入端门。
临轩曲·其二
作者：钱澄之
朝代：明

经年廷议许临轩，今日真承圣主恩。櫜笔晓趋双阙下，恭随胪唱入端门。
临轩曲·其二十
作者：钱澄之
朝代：明
体裁：古风

新恩初许禁中行，为谒先师阁吏迎。再拜中堂前致谢，共称天子让门生。
临轩曲·其五
作者：钱澄之
朝代：明
体裁：古风

唱罢勾胪肃仗齐，小臣分号殿东西。千官班静相公出，恭请天恩御赐题。
临轩曲·其五
作者：钱澄之
朝代：明

唱罢勾胪肃仗齐，小臣分号殿东西。千官班静相公出，恭请天恩御赐题！
临轩曲·其八
作者：钱澄之
朝代：明
体裁：古风

麻纸龙文拂案黄，欲登宸翰费端详。犹防次第违经传，口诏传宣有巨珰。
临轩曲·其六
作者：钱澄之
朝代：明
体裁：古风

内外关防视锁闱，金吾传奉凛天威。书生逻卒寻常见，争似银貂共锦衣。
临轩曲·其十
作者：钱澄之
朝代：明
体裁：古风

词澜正倒夜偏阑，中使频催蜡烛残。帝辇欲还宫漏促，花砖队队宿鹓鸾。
临轩曲·其十一
作者：钱澄之
朝代：明
体裁：古风

当场洒笔惯惊人，锦玉围观讶有神。剔烛细书「光武论」，内家也解点头频。
临轩曲·其十七
作者：钱澄之
朝代：明

旷典能无旧例遵，榜头端属首揆抡。即居卢后犹疑忝。盛事宁堪第一人！
临轩曲·其十七
作者：钱澄之
朝代：明
体裁：古风

旷典能无旧例遵，榜头端属首揆抡。即居卢后犹疑忝，盛事宁堪第一人。
临轩曲·其十三
作者：钱澄之
朝代：明
体裁：古风

侍臣收卷上亲临，惭愧么么费圣心。誊录诸生沾帑赐，同朝争羡主恩深。
临轩曲·其十九
作者：钱澄之
朝代：明
体裁：古风

敕使凌晨候谢恩，口传天语浃春温。榜中怕有冯唐老，为报青年慰至尊。
临轩曲·其十九
作者：钱澄之
朝代：明

敕使凌晨候谢恩，口传天语浃春温。榜中怕有冯唐老，为报青年慰至尊！
临轩曲·其十二
作者：钱澄之
朝代：明
体裁：古风

分衡早敕玉堂仙，夜半帘前忽放还。独召阁臣留便殿，堂餐直被禁中传。
临轩曲·其十五
作者：钱澄之
朝代：明
体裁：古风

中兴特重玉堂宾，固请加恩放八人。不是圣朝恩太吝，分明珍惜宠微臣。
临轩曲·其十五
作者：钱澄之
朝代：明

中兴特重玉堂宾，固请加恩放八人。不是圣朝恩太吝，分明珍惜笼微臣。
临轩曲·其十八
作者：钱澄之
朝代：明
体裁：古风

煌煌手诏夜深传，八士同时入木天。才是国恩难报日，旁人莫漫羡登仙。
临轩曲·其十八
作者：钱澄之
朝代：明

煌煌手诏夜深传，八士同时入木天。才是国恩难报日，旁人莫漫羡登仙！
临轩曲·其十六
作者：钱澄之
朝代：明
体裁：古风

最怜新进与同升，郡吏、曹郎籍漫凭。曾荷相公援例请，圣恩特赐一条冰。
临轩曲·其十四
作者：钱澄之
朝代：明
体裁：古风

未央宫辟卷初呈，内殿班齐贺圣明。面敕言官严检举，当轩拆号御填名。
临轩曲·其十四
作者：钱澄之
朝代：明

未央宫阙卷初呈，内殿班齐贺圣明。面敕言官严检举，当轩拆号御填名。
临轩曲·其四
作者：钱澄之
朝代：明
体裁：古风

面对安详霁圣容，香烟深处闪重瞳。天心可否无人识，御笔高低点不同。
临高台
作者：钱澄之
朝代：明
体裁：古风

临高，台以轩。江有蛟龙，江以浑。泰山诘屈车轮翻，虎暴狂顿当关蹲。拔剑斩虎，往排阊阖，叫阍。寿万年。
丹阳道上·其一
作者：钱澄之
朝代：明
体裁：七言绝句

官路依前扑面尘，市廛无复旧居民。要知编户征求苦，憔悴衣妆看妇人。
丹阳道上·其二
作者：钱澄之
朝代：明
体裁：七言绝句

丹阳古道叱车频，曾记冈头过伯伦。南渡拥君誇瑞异，一年国祚应天人。
为邯郸温进士母孺人七十寿
作者：钱澄之
朝代：明
体裁：古风

武昌院里秋风早，登楼四望云山好。汉口驿路走京尘，令人却忆邯郸道。邯郸道上车马喧，温生城中独闭门。弟兄耕读家声旧，辛苦成名母氏恩。武昌文衡君座主，莲幕邀宾同入楚。朝夕点阅不辞劳，敢负当年母教苦。即今母氏七十秋，佳晨犹向武昌留。戏綵不逐斑衣队，瞻云祇上黄鹤楼。黄鹤仙人正酣寝，支头仍是邯郸枕。枕中有路到君乡，附书与仙仙自领。枣根桃核石间新，仙迹明明报老亲。并将锁院茹冰意，说与高堂丸胆人。
为金道隐给谏请改戍得允
作者：钱澄之
朝代：明
体裁：五言律诗

投荒不可去，为叩九重阍。远道亡童仆，残躯负杖痕。罪甘烟戍死，帝念直声存。雨露真祈得，同朝并荷恩。
为金道隐给谏请改戍得允
作者：钱澄之
朝代：明

投荒不可去，为叩九重阍。远道亡童仆，残躯负杖痕！罪甘烟戍死，帝念直声存。雨露真祈得，同朝并荷恩。
为黄连生题画
作者：钱澄之
朝代：明
体裁：七言律诗

翠壑苍崖锦树斑，秋光一片锁岩关。不知茅屋藏何处，定有高人住此间。瀑布声中采药去，老松根下放船还。船头坐者无他往，直到滩头倒看山。
久寓海阳学宫未识谢广文面临行寄谢
作者：钱澄之
朝代：明
体裁：七言律诗

秋风日夕洒征衣，惆怅先生出未归。官阁登临同水部，高斋吟眺忆玄晖。榻悬梁上儿能下，酒出床头客自挥。来去不须相识面，交亲即恐太忘机。
义猪行
作者：钱澄之
朝代：明
体裁：古风

端居临水槛，往还物与徒。群豕随时来，游戏清池隅。一豕坠波中，出没同泛凫。厥类骇以散，奔窜若将濡。卓哉此义畜，绕池灌灌呼。竭蹶不获救，奋身势与俱。相衔踏浅渚，得途乃并趋。向时奔窜辈，视此愧怍无。万物各有赋，唯猪为至愚。人秉五常生，负义反不如。处素盛交情，临危谁见扶。我歌义猪行，慷慨寄薄夫。
之通州途中遇风有怀锡鬯幕中
作者：钱澄之
朝代：明
体裁：七言律诗

客程遥指近通州，风起尘昏障马头。鬓面逢人惊土偶，车轮争路斗泥牛。翻悲沧海掀扬日，却忆乾坤混沌秋。咫尺城中油幕客，摊书正坐拥重裘。
乌栖曲
作者：钱澄之
朝代：明
体裁：古风

庭前树，乌夜栖，何事夜夜枝上啼。一夜不啼树初静，上枝下枝栖不定。劝乌但栖勿复疑，树枝虽短无人窥。秦家楼前桂树好，小儿掷弹何草草。城头老鸦争栖鸣，乌栖独树鸦不争。乌子八九东西去，安能共乌一树住。如今返哺事已稀，有巢应待乌子归。乌得一枝栖已足，我在窗中伴乌宿。
乌生
作者：钱澄之
朝代：明
体裁：乐府曲辞

乌生八九子，巢在城门高树枝。唶我，城门上有践更小卒，恶老乌昼夜鸣声悲，腰绠登树戕树枝。毁巢弃城头，唶我，乌死，乌子东西飞。众怨乌母，悲呜胡为。阿母乃用声死，阿子端坐不敢啼。唶我，鹦鹉自以为能言，乃遭絷缚雕笼间。猛虎斑斑，游戏以食人。上林日饲之肉十斤。唶我，黄雀驱向空仓飞，还得食大官粟以肥。孔雀乃在南山啄蛇虺，后宫得树孔雀尾。唶我，朝暮间不识贱与贵。清浊知愚，何须较计。
乌鬼行
作者：钱澄之
朝代：明
体裁：古风

闽人乘筏似乘船，乌鬼晒翅分两边。以手拍竿足撼筏，掣身欲动睛忽圆。滩头湍急水瀰瀰，次第没湍久不起。衔得鲤鱼一尺长，迥背渔人立浅水。项有服铁咽不得，鲤鱼虽长何由食。渔人取鱼驱入波，撇旋波中气填臆。大鱼吞钩贪饵香，小鱼戢戢网罗张。嗟彼潜伏志良苦，水底衔出尔何取。鸷鸟戕物为其身，岂似此鸟专徇人。终日取鱼上街卖，乌鬼何尝食一鳞。
乐易堂落成·其一
作者：钱澄之
朝代：明
体裁：五言律诗

傍墓三间室，还家十载情。投閒非避世，键户且偷生。身老居宜煖，眼昏窗欲明。西偏虚斗室，住我白头兄。
乐易堂落成·其三
作者：钱澄之
朝代：明
体裁：五言律诗

尺寸经心出，堂成未觉贫。新泥墙不垩，勤埽地无尘。就砌安茶灶，边厨作米囷。岁荒难设酒，粗饭待交亲。
乐易堂落成·其二
作者：钱澄之
朝代：明
体裁：五言律诗

清净同僧舍，吾名乐易堂。羲经为贝叶，神主代空王。粥饭时鸣磬，晨昏每炷香。琉璃通夕点，一样佛灯光。
乐易堂落成·其五
作者：钱澄之
朝代：明
体裁：五言律诗

户外田须废，开池细引渠。拟添临水槛，题作制荷居。洼浅多栽藕，沟通好畜鱼。客来垂钓取，亦可佐盘蔬。
乐易堂落成·其六
作者：钱澄之
朝代：明
体裁：五言律诗

建祠通邑议，经始廿馀年。多士名应纪，中丞额尚悬。遗书藏有室，供祭税无田。未敢私孙子，惟求贤者传。
乐易堂落成·其四
作者：钱澄之
朝代：明
体裁：五言律诗

颓垣宜补筑，不许路经门。梅信偏疑早，松声亦厌喧。当风开北户，看月在南轩。槛外辛夷紫，春来万朵繁。
乘月汎舟到枞川即事
作者：钱澄之
朝代：明
体裁：五言律诗

小艇维门首，停杯即可登。本无装待治，况是月堪乘。风起酒通散，路迷山足凭。中宵忽有悔，忘挈旧扶藤。
乙丑元旦立春
作者：钱澄之
朝代：明
体裁：七言律诗

明岁逢春第一天，馀年赢得又新年。吟成枕上呼儿写，雪满山中谢客眠。梅萼应舒横屋角，柳条须插遍池边。诗文删罢閒无事，更注离骚订七篇。
乙卯春将入中州过浮山哭无公墓
作者：钱澄之
朝代：明
体裁：七言律诗

荒坟无路少人行，宿草三年泪始倾。惭愧一乘输老友，凄凉六阕尽平生。报亲空有远山梦，傍陇聊存绕膝情。时事正棼身遽死，九原可用更逃名。
乙卯除夕
作者：钱澄之
朝代：明
体裁：七言律诗

层层儿女聚灯前，守岁江村细雨天。硕果彫残馀几在，寒灰死尽待重然。形骸已废无奢望，消息徒闻恐妄传。留取老夫双眼在，蹒跚扶杖入新年。
乙巳元旦·其一
作者：钱澄之
朝代：明
体裁：七言律诗

岁朝钟鼓动香台，晓起占云雾不开。枕上序成先发笔，床头酒煖自衔杯。徒行只答游人拜，索和时防老友催。好笑去年装早束，柴门预订隔年回。
乙巳元旦·其二
作者：钱澄之
朝代：明
体裁：七言律诗

城郭萧閒市悄然，出行且喜得晴天。官衙隔夜才贻酒，客舍侵晨便数钱。游子好占新岁梦，老人最稳昨宵眠。此乡三度逢元旦，屈指经今二十年。
九子峰歌为喻武公太守侑觞
作者：钱澄之
朝代：明
体裁：古风

天下峰无九华秀，排空岞崿寒清昼。上有九子峰更高，九十九峰为列岫。九子之下大江横，返照过江山更明。但是清秋逢雾净，每思春雨望云生。老夫住近长江侧，朝朝暮暮见山色。山中紫气隔江浮，知有仙人寻不得。使君名在列仙班，郡阁萧然山水间。帘卷烟云厅事启，坐联词客印床閒。花阴犬吠吏人少，讼庭剩长春来草。萧统读书浪得名，杜牧风流何足道。老夫昨夜扁舟来，菖蒲酒碧满城开。恰好佳辰逢令节，家家竞举长命杯。遥指九子为君寿，九十九峰皆俯首。使君饮量夫何如，一峰为劝一杯酒。
九子峰歌为石埭令寿郭昆冶太守
作者：钱澄之
朝代：明
体裁：古风

九华之峰九十九，芙蓉朵朵青可数。最高乃是九子峰，下视诸峰皆培塿。峙如仙掌插青霄，森似剑锋寒北斗。千峰万峰争献奇，冠以九子咸俯首。郭公粉署旧仙郎，一麾出作江城守。贵池鱼美岂足耽，所羡兹山为君有。朝夕看山铃阁开，簿书堆案烟云走。公也为政山出云，同为膏泽沾足久。公名直共九峰高，兄视黄山弟匡阜。属吏见山如见公，以兹写山为公寿。诸山罗列九峰前，拜跪能如属吏否。览图共笑出不如，看山更进一杯酒。
九日偕诸稚登郭外山
作者：钱澄之
朝代：明
体裁：七言律诗

连朝阴雨困江隈，向晚云收霁色开。稚子卷书思过节，老夫放假与登台。兴随鬓发年年短，愁逐潮流夜夜来。却望故园肠断尽，庭阶无复菊花杯。
九日吊岳坟·其一
作者：钱澄之
朝代：明
体裁：七言律诗

令节笙歌沸满湖，将军祠墓草荒芜。两宫异域魂难返，双冢千秋鬼未孤。古庙夜深嘶汗马，空林月落吊啼乌。台前跪荐茱萸酒，得似黄龙痛饮无。
九日吊岳坟·其二
作者：钱澄之
朝代：明
体裁：七言律诗

裸铸奸臣搏击频，风雷劈桧怒犹新。渡江本不期兴宋，卖国何须祇恨秦。枉有书生能叩马，自无天子念蒙尘。蕲王策蹇山前过，可向荒烟哭故人。
九日宿利国驿为张仲子衡臣初度·其一
作者：钱澄之
朝代：明
体裁：七言律诗

令节征途去不休，隔河且喜近徐州。桑弧在道亲闱念，萸酒为觞客舍谋。古驿饭香南国稻，霜天衣冷故乡秋。老夫合向今宵醉，花甲先君已一周。
九日宿利国驿为张仲子衡臣初度·其二
作者：钱澄之
朝代：明
体裁：七言律诗

谢庭子弟总翩翩，见汝还思汤饼年。为喜向南霜亦煖，恰逢初度月新弦。灯来敢择行厨饭，车动谁容恋枕眠。丛菊有花枫有叶，同时寂寞路尘边。
九日登五层楼望越王台同曹素臣万子荆潘霜鹤分韵
作者：钱澄之
朝代：明
体裁：七言律诗

五层楼上北窗开，委土犹传拜汉台。故国河山空举目，他乡时节一衔杯。千重树白潮声上，万里秋清海色来。遥忆弟兄高处望，天南无雁寄书回。
九日策杖溪边废阁
作者：钱澄之
朝代：明
体裁：七言律诗

重阳无赖卧僧家，小阁临溪杖可拿。一病心唯皈白法，三年梦不见黄花。凭栏水落蹲奇石，隔岸滩鸣放钓槎。回首故山萸酒熟，那堪烽燧万层遮。
九月再过江阴呈李醒斋阁学·其一
作者：钱澄之
朝代：明
体裁：七言律诗

蓼花枫叶逐江程，一月扁舟两度行。潮汐去来游子老，云山迎送故人情。秋清身觉途中健，客久诗多枕上成。节近重阳刚惜别，应留萸酒待狂生。
九月再过江阴呈李醒斋阁学·其三
作者：钱澄之
朝代：明
体裁：七言律诗

旧游正值题糕节，此会还当泛菊馀。谢傅风流常入梦，孟嘉礼法自来疏。诗肠久涩情难已，酒兴犹存量不如。见说别离踰二纪，生孙今已列贤书。
九月再过江阴呈李醒斋阁学·其二
作者：钱澄之
朝代：明
体裁：七言律诗

相逢偏值九秋天，屈指分携廿四年。宾客久无前伴侣，乡园非复旧林泉。乍承风貌还烦认，曾睹篇章已尽传。马齿僭君诗记得，每增岁月互相怜。
九月再过江阴呈李醒斋阁学·其四
作者：钱澄之
朝代：明
体裁：七言律诗

漫嗟东阁秘难窥，纵我高谈仍昔时。著作丛残劳采录，儿孙次第荷恩私。宠深祇信由天眷，官大何曾令客知。已约追随同北首，冬寒肯教束装迟。
九江行
作者：钱澄之
朝代：明
体裁：古风

舳舻千里洞庭艭，将军移师驻九江。匡庐峰前息笳鼓，小孤山下仆旌幢。二月楼船下秋浦，中流断绝长江橹。官家上供作军需，何论来往荆扬贾。荆扬贾客半死伤，江南江北烽相望。绣旗尽带官兵字，白昼持刀谁短长。江南麦秀正渐渐，江南人恃长江险。抹额花裙见者惊，沿江血溅青郊染。即今江北鸡犬稀，田园荒尽几人归。妻儿才下黄巾马，又为将军缝战衣。将军击鼓鼓不起，下令军中妇人死。可怜闺阁失身人，一夜鸱夷齐赴水。水中白骨蔽江来，都门昼闭不敢开。领兵独有假司马，江上摇旗去复回。将军端坐失全楚，欲来不来谁敢阻。诏书百道赐金钱，许借九江与避暑。
九龙庵即事
作者：钱澄之
朝代：明
体裁：七言律诗

竹色松声引路迂，蹇驴冲暑破蘼芜。天边雨过堆蓝出，槛外江晴匹练铺。半日见帆移岸否，终年隔浦识山无。不知犬卧缘何吠，似有攀岩采药徒。
乞儿行
作者：钱澄之
朝代：明
体裁：古风

乞食儿，勿求饱，如今惟有乞儿好。富人有粮贫有丁，羡尔不闻追呼声。乡里小民难到县，羡尔不见县官面。官家赋税多如麻，汝徒只税篮中蛇。君不见富家翁，朝防吏人夜防贼，通宵有眼合不得。篮中蛇去值几钱，草堆一夜齁齁眠。
书建宁府志后·其一
作者：钱澄之
朝代：明
体裁：五言律诗

死事前朝彦，于今载不妨。自来非改革，胡以别忠良。正朔相承在，残疆未尽亡。如何同逆命，一概没幽光。
书建宁府志后·其三
作者：钱澄之
朝代：明
体裁：五言律诗

此邦儒户重，历代报先贤。优免朝廷典，源流乡里传。已闻多滥冒，何意更夤缘。窜籍争求入，官教付史编。
书建宁府志后·其二
作者：钱澄之
朝代：明
体裁：五言律诗

戊子城屠日，铢锄岂记名。即应讳国事，何至匿家声。士隐疑无罪，女贞合共旌。幽芳不许阐，难解此人情。
书建宁府志后·其四
作者：钱澄之
朝代：明
体裁：五言律诗

篇章须纪实，撰述岂无才。事已两朝缺，书需八邑该。移文词祇费，任事志全灰。惟见松溪令，篇篇手自裁。
书怀
作者：钱澄之
朝代：明
体裁：五言律诗

今秋通不热，吾意更萧然。枕到天阴润，床随夜雨迁。因人成薄醉，无客即高眠。餐饭依时减，毋劳问米钱。
书怀
作者：钱澄之
朝代：明
体裁：七言律诗

露布宵传动地欢，惊魂疑是梦中看。已闻甲子称周朔，还在丁年见汉官。七泽旌旗催早下，五溪车驾肯偏安。孤臣两鬓垂垂白，好去青山戴箨冠。
书怀寄钱仲芳·其一
作者：钱澄之
朝代：明
体裁：七言律诗

记别王孙十六年，故人星散五湖烟。也闻须发随时白，不见诗篇与世传。骨肉难馀同产尽，园林兵后几家全。向来鄙句蒙收录，一字如存亦可怜。
书怀寄钱仲芳·其二
作者：钱澄之
朝代：明
体裁：七言律诗

风波阅尽道人装，无复狂奴故态狂。一领衲衣常自补，数茎短发已全苍。为浇宿草思行脚，但说嘉禾早断肠。小艇夕阳来去路，不堪回首是西塘。
书所闻
作者：钱澄之
朝代：明
体裁：七言律诗

杨帅风闻已就刑，天隅此日识朝廷。汉家有法宜明正，都尉阴图似不经。诸将强梁谋益狡，异时仓卒诏谁听。南阳问罪功非细，即恐萧墙祸未宁。
书所闻
作者：钱澄之
朝代：明

杨帅风闻已就刑，天隅此日识朝廷。汉家有法宜明正，都尉阴谋似不经！诸将强梁谋益狡，异时仓卒诏谁听？南阳问罪功非细，即恐萧墙祸未宁！
书石屋僧化衣缘簿
作者：钱澄之
朝代：明
体裁：古风

六月炎蒸正中伏，老夫逃暑上石屋。山门昼闭徒众稀，沙弥迎客出无衣。明朝持簿长一尺，愿乞匹布增光辉。今年天旱农最苦，尔持此簿向谁语。早暮精勤拜世尊，好仗佛力四天雨。秋成大有人乐施，破衣且向檐前补。
予既别永安山中间道走汀州路阻不前诸友有招予还者兼和鄙韵见寄赋此志谢
作者：钱澄之
朝代：明
体裁：七言律诗

西风吹客出岩阿，自别松关涕泪多。鹤梦不曾离瀚海，猿声长记挂藤萝。近春村暖花全白，入夜愁侵鬓已皤。属和应多亡国恨，可能击筑共悲歌。
予既别永安山中，间道走汀州，路阻不前。诸友有招予还者，兼和鄙韵见寄。赋此志谢
作者：钱澄之
朝代：明

西风吹客出岩阿，自别松关涕泪多。鹤梦不曾离瀚海，猿声长记挂藤萝。近春村暖花全白，入夜愁侵鬓已皤。属和应多亡国恨，可能击筑共悲歌！
二子篇
作者：钱澄之
朝代：明
体裁：古风

我行万里今归来，阅尽天下无奇才。垂老江村识二子，声名不挂当时齿。杨子祖父来东乡，家贫亲老事岐黄。戴子历阳名父后，一箠轻身万里走。两人篇章殊精妙，雕虫小技何足道。戴子痛父志未伸，衣袖斑斑渍泪痕。学道岂必求出世，年过三十不肯婚。杨子信是甘贫者，潭边种菜才盈把。昼出灌园夜读书，严亲督过不少假。此事在古未为奇，称向时人人不知。君不见吾乡争与二子友，但言二子能赋诗。
二忠诗 其一 史相国可法
作者：钱澄之
朝代：明
体裁：七言律诗

史公将略本非长，半壁南朝一死偿。庭议祇知除异己，庙谋宁复顾危疆。上江斗罢扬州破，北府屯空建业亡。二竖至今还兔脱，槛车独见送君王。
二忠诗 其一 史相国可法
作者：钱澄之
朝代：明

史公将略本非长，半壁南朝一死偿！庭议祗知除异己，庙谋宁复顾危疆。上江斗罢扬州破，北府屯空建业亡。二竖至今还兔脱，槛车独见送君王。
二忠诗 其二 靖南侯黄得功
作者：钱澄之
朝代：明
体裁：七言律诗

靖南勇气冠诸勋，报主精忠独数君。鹰饱祇教防兔窟，虎痴何意入狐群。上流问罪偏劳拒，北道求援未许闻。国运可怜亡一矢，江城遗恨失将军。
二忠诗 其二 靖南侯黄得功
作者：钱澄之
朝代：明

靖南勇气冠诸勋，报主精忠独数君！鹰饱祗教防兔窟，虎痴何意入狐群！上流问罪偏劳拒，北道求援未许闻。国运可怜亡一矢，江城遗恨失将军！
二忠诗·史相国可法
作者：钱澄之
朝代：明

史公将略本非长，半壁南朝一死偿！庭议祗知除异己，庙谋宁复顾危疆。上江斗罢扬州破，北府屯空建业亡。二竖至今还兔脱，槛车独见送君王。靖南勇气冠诸勋，报主精忠独数君！鹰饱祗教防兔窟，虎痴何意入狐群！上流问罪偏劳拒，北道求援未许闻。国运可怜亡一矢，江城遗恨失将军！
于家庵亭子
作者：钱澄之
朝代：明
体裁：七言律诗

僧庐不改故家名，亭子新增宴息情。津市烟横连郭带，陂塘水阔映江明。下方回望林峦隐，上界平看远近晴。更喜一泓泉涌井，通城争汲此泉清。
云巢
作者：钱澄之
朝代：明
体裁：七言律诗

选坐移尊遍处游，雨中刺促到林丘。遥看柳色遮门近，回首花枝隔岸浮。怪石奔腾天半陨，清泉隐见地中流。由来胜地归伧父，莫悔从前不早谋。
云间夏瑗公先生招饮即事
作者：钱澄之
朝代：明
体裁：七言排律

泖湖波湛九峰晴，有客扁舟白苧城。卖赋自疑多楚调，登坛深仗狎齐盟。漫言徐孺交偏笃，转觉陈登气未平。典制乱馀凭记载，是非变后益分明。樽前侃侃人龙聚，膝下嗈嗈雏凤鸣。胸叩五车输骥子，谈倾四座失狂生。久伤老大思投笔，况值干戈且论兵。一见夷吾欣有托，十年初慰读书情。
云间寄瞿寿明
作者：钱澄之
朝代：明
体裁：七言律诗

苍梧往事不堪思，泪洒澄江乍见时。曾记蛮村留少妇，已从燕市识佳儿。嗟余疏直佣生拙，念尔艰难入世奇。寄语虞山霜后树，好留残叶待新诗。
五月四日是此村端午
作者：钱澄之
朝代：明
体裁：七言绝句

令节虚传五日名，菖蒲竹叶早时倾。明朝泽畔谁憔悴，只许孤臣吊屈平。
五月还江村即景·其一
作者：钱澄之
朝代：明
体裁：七言律诗

长夏江村未寂寥，庄家麦酒动相招。湖田水足嫌多雨，草阁宵寒怕长潮。稚子采荷包雀卵，居人下食引鱼苗。山边早稻看将出，屈指尝新一月遥。
五月还江村即景·其七
作者：钱澄之
朝代：明
体裁：七言律诗

暇日行田草自耘，算来三夏已平分。鸡登高树啼惊梦，牛没深泥卧避蚊。错对少年谈往事，每逢远客问新闻。柴门极目江天迥，忽起奇峰是火云。
五月还江村即景·其三
作者：钱澄之
朝代：明
体裁：七言律诗

今春累月滞湖乡，归日蓬蒿塞径荒。满架虫生趋晒药，一窗蛛网慢开房。树经手种私常看，茶自僧分急要尝。便拟买船营水屋，明年须试养鱼方。
五月还江村即景·其二
作者：钱澄之
朝代：明
体裁：七言律诗

柴门新缚豆棚宽，来往行人坐此看。荷叶值钱须护早，麦仁炊饭觉舂难。流萤白昼潜瓜蒂，水鸟清江乳芡盘。时有农夫相问讯，分将常膳与同餐。
五月还江村即景·其五
作者：钱澄之
朝代：明
体裁：七言律诗

江流面面绕孤村，老友时招懒出门。揽镜须惊连日白，注书眼在半年昏。晨看露水晴偏湿，夜验星文热最繁。炎夏始知新法善，数茎短发赖全髡。
五月还江村即景·其八
作者：钱澄之
朝代：明
体裁：七言律诗

新杉细竹逐时修，窗里琴声夜更幽。炎月晒来颜亦黑，南风吹久骨皆柔。瓦疏入夏遭梅雨，粮尽经旬接麦秋。却笑昨宵眠不熟，鸡雏放出未亲收。
五月还江村即景·其六
作者：钱澄之
朝代：明
体裁：七言律诗

懒慢今年倍昔年，终朝行坐只溪边。渡头风顺归渔艇，江口潮通到米船。诗兴偶吟佳句动，睡思长把佛书眠。草虫墙下声声涩，不到秋深已可怜。
五月还江村即景·其四
作者：钱澄之
朝代：明
体裁：七言律诗

苍苔不埽地无尘，槐柳阴中枕簟陈。朝市共知今日热，闾阎岂独此乡贫。倒乘牛背鸦欺竖，久立鱼梁鹈狎人。向晚儿童泅水戏，搴来菰菜及时新。
井叔立春前二日初度小诗述怀·其一
作者：钱澄之
朝代：明
体裁：五言律诗

垂老得良友，兹游颇不虚。畏君诗卷少，觉我语言疏。政简早闻道，庭閒时著书。先儒遗集在，日读几篇馀。
井叔立春前二日初度小诗述怀·其二
作者：钱澄之
朝代：明
体裁：五言律诗

也识公庭肃，经旬少到门。人稀知省事，胥老不交言。郡以廉疑僻，衙因静觉尊。登车风凛凛，真见典刑存。
亡妇方氏得恤
作者：钱澄之
朝代：明
体裁：五言律诗

为诉吴民痛，终言家难婴。君王重节义，匹妇有褒荣。萤火光犹灿，鸿毛死未轻。更怜诸烈妇，谁与更陈情。
亡妇方氏得恤
作者：钱澄之
朝代：明

为诉吴民痛，终言家难婴。君王重节义，匹妇有褒荣。萤火光犹灿，鸿毛死未轻。更怜诸烈妇，谁与更陈情！
京华春集
作者：钱澄之
朝代：明
体裁：五言排律

物象关春气，天文烂帝畿。日斜初黯淡，月黑转晶辉。祇讶明河隐，翻疑列宿稀。极临当北户，杓指向东扉。农事占晴雨，方州验穰饥。芒随时变动，彗罢夜深飞。野错分难定，躔移度已非。未能含凤阙，且合映鱼矶。烛暗增光小，帘疏逗影微。可怜灯火散，犹照白头归。
京口
作者：钱澄之
朝代：明
体裁：五言律诗

东风狂彻夜，乍息晓帆开。橹急争帮过，江平剪渡来。港淤官运阻，滩落早潮回。前路千樯阻，客心空自催。
京口舟次寄刘臣向
作者：钱澄之
朝代：明
体裁：七言律诗

秋尽东游客未回，思君独上射蛟台。寻僧隔岭听经去，挈伴谁家看菊来。童稚好于閒处教，归帆多在望中猜。计时花甲过期久，怅望江天一把杯。
人日
作者：钱澄之
朝代：明
体裁：五言律诗

春事已七日，春风寒不禁。闭门孤柳卧，送酒一禽吟。綵胜前朝俗，香灯故国心。可怜吞炭客，时节暗相寻。
人来说岭南事怅然述怀
作者：钱澄之
朝代：明
体裁：五言律诗

半年庾岭梦，消息竟成虚。百粤应难去，双峰从此居。也闻称正朔，何计觅乘舆。羡尔云中翼，因风寄帛书。
人来说岭南事，怅然述怀
作者：钱澄之
朝代：明

半年庾信梦，消息竟全虚！百粤应难去，双峰从此居。也闻称正朔，何计觅乘舆！羡尔云中翼，因风寄帛书。
从兄叔颖六十·其一
作者：钱澄之
朝代：明
体裁：七言律诗

河渚桑阴覆草庐，吾兄躬稼此中居。开荒原外春调犊，看水田边夜荷锄。堤决空怜栖亩稻，潮来还望上罾鱼。即今初度无新酿，麦酒能沽亦醉余。
从兄叔颖六十·其二
作者：钱澄之
朝代：明
体裁：七言律诗

向来遁迹此河滨，不以沧桑慕隐沦。生计拙因黄口众，世情愁在白头贫。岁时置酒招群从，风雨携筐饷老亲。儿女债多婚嫁积，何年才是自由身。
从军口号
作者：钱澄之
朝代：明

已闻骠骑援兵至，髵䰄遥见探马还。夜半火行营尽动，一时移帐过西山。日落沙飞战鼓嚣，过河犹听马蹄骄。前山探卒宵来报，三两胡雏学射雕。伏弩缘堤间炮台，天骄十骑渡河来。同时水陷埋沙渍，不肯乘危放尔回。西山入夜起歌声，掠得佳人酒压惊。醉卧帐前浑似死，曾无一将说偷营！胡雏饮马傍江汀，炮火雷轰似不听。骑马欲回还下坐，山颠去放海东青。连朝鼓角震山阿，一夜沙场鬼火多。月照汉家营悄悄，隔河拍手唱夷歌。
从军口号·其一
作者：钱澄之
朝代：明
体裁：七言绝句

已闻骠骑援兵至，遥见髵䰄探马还。夜半火行营尽动，一时移帐过西山。
从军口号·其一
作者：钱澄之
朝代：明

已闻骠骑援兵至，髵䰄遥见探马还。夜半火行营尽动，一时移帐过西山。
从军口号·其三
作者：钱澄之
朝代：明
体裁：七言绝句

伏弩缘堤间炮台，天骄十骑渡河来。同时水陷埋沙渍，不肯乘危放尔回。
从军口号·其二
作者：钱澄之
朝代：明
体裁：七言绝句

日落沙飞战鼓嚣，过河犹听马蹄骄。前山探卒宵来报，三两胡雏学射雕。
从军口号·其五
作者：钱澄之
朝代：明
体裁：七言绝句

胡雏饮马傍江汀，炮火雷轰似不听。骑马欲回还下坐，山颠去放海东青。
从军口号·其六
作者：钱澄之
朝代：明
体裁：七言绝句

连朝鼓角震山阿，一夜沙场鬼火多。月照汉家营悄悄，隔河拍手唱夷歌。
从军口号·其四
作者：钱澄之
朝代：明
体裁：七言绝句

西山入夜起歌声，掠得佳人酒压惊。醉卧帐前浑似死，曾无一将说偷营。
从军口号·其四
作者：钱澄之
朝代：明

西山入夜起歌声，掠得佳人酒压惊。醉卧帐前浑似死，曾无一将说偷营！
从军行
作者：钱澄之
朝代：明
体裁：古风

太白昼见日光微，檄书夜报玄菟围。汉家羽林挑战士，衔金浴铁渡河飞。胡兵昼伏阴山下，探骑朝回报敌寡。将军奋剑发兵追，野旷天空无匹马。角声呜呜朱旗旋，伏旗四合如山连。汉兵转斗重围里，力尽援师莫肯前。六郡良家最少年，金麟细甲狮蛮缠。象弭虎鞞左右插，跃马弯弓去不还。战场生死才顷刻，头颅一去何由识。独有鸾带紧束身，犹是闺人手中织。闺人晓起缝征衣，悄语楼头骂不归。男儿已作沙场梦，莫怪今年音信稀。
从孙旆秋荐志勉
作者：钱澄之
朝代：明
体裁：七言律诗

吾家灰冷百馀年，赖汝孤生火再然。敢信文工投主好，定知母节荷天怜。读书有效功难竟，立品方新愿早坚。从此致身无限事，区区科第几人传。
仙掌亭
作者：钱澄之
朝代：明
体裁：七言律诗

绝壁孤亭掌上开，凭虚斗觉出尘埃。荒城日落炊皆见，小艇滩高上不来。万簇米堆峰破碎，两条带合水潆洄。非缘同伴贫无事，谁许游人晚未回。
以所著诗学易学示魏青城
作者：钱澄之
朝代：明
体裁：七言律诗

屈指论交四十年，白头剩得几人怜。我犹为客真无赖，君更出山亦偶然。半世诗名应浪窃，一生经学且成编。故人肯教微言绝，何计流行令早传。
仲兄初度日偶成四十韵
作者：钱澄之
朝代：明
体裁：五言排律

青山招隐地，皂帽灌园翁。筋力天私健，门庭齿最崇。卑栖羁客似，独宿老僧同。饱肉资儿俸，供甘费女红。我庵黄叶下，兄卧白茅中。容膝才如斗，遮头略比篷。屐乾晴怕脱，书烂湿频烘。夜榻施毡覆，秋灯著纸笼。诵因无本熟，句以不眠工。警寐闻芦雁，联吟伴草蛩。题枯思曲折，字细眼朦胧。入世嫌肠直，居家幸耳聋。酒惟呼弟饮，经必遣孙通。担粪看粗婢，为牛弄小僮。剉刍宵喂蹇，除架早栽菘。乡里衣冠混，尊罍饼饵充。毋轻开此口，切愿反诸躬。事到手偏棘，人知心尚蓬。驰驱焉得已，啖啜渐难雄。且喜荆犹合，休嗟桂旧丛。岳连惭二室，行断剩双鸿。险韵诗更和，佳辰杯肯空。霏微吹座雨，明灭隔江虹。方竹裁斑杖，圆荷截碧筒。英餐初坠菊，曲奏半焦桐。自得贫居趣，何须生计丰。七旬来鼎鼎，百岁过匆匆。莫任胎成性，应拚讲习功。参禅随意坐，学易与身终。祠屋穿三架，瓜田废数弓。晨昏依木主，清白守家风。树色窗朝北，湖光户面东。乘凉飔习习，曝背暖融融。恕物销閒怒，斋心息内讧。拥炉围襆被，篝火映帘栊。音籁由天发，头颅任雪蒙。岂徒宁喘息，兼以课儿童。祖德时时说，遗编世世攻。少年能听顺，长者亦虚公。即此真安乐，谁言吾道穷。
仲春夜集徐立斋寓斋灯下看梅同朱锡鬯采章金谷似令侄艺初诸子作
作者：钱澄之
朝代：明
体裁：五言排律

故人甘寂莫，卜夜暂谋欢。席但随时设，居于到处安。觥筹宾自认，觞政老求宽。烂熳灯前朵，参差壁上观。气和书卷古，香令酒杯寒。幸与素心对，谁言春事残。青编常作伴，白首好同看。漏鼓催归骑，知君兴未阑。
任克家霄汉楼成索诗·其一
作者：钱澄之
朝代：明
体裁：七言律诗

任华高阁俯城开，楚水吴山面面回。日射丹题明塔庙，烟笼碧树隐楼台。凭阑月涌三江上，解带风从万里来。畅好炎天时召客，八窗洞启与衔杯。
任克家霄汉楼成索诗·其三
作者：钱澄之
朝代：明
体裁：七言律诗

烟渚迷茫一气浮，江声树色海门秋。置身祇觉云霄近，倾耳疑闻河汉流。沙上渡回欹浪过，雨中帆满趁帮收。何人不羡任公子，日日垂竿坐上头。
任克家霄汉楼成索诗·其二
作者：钱澄之
朝代：明
体裁：七言律诗

半带江流半枕湖，此中少得此楼无。春云欲起龙山暗，夕照将沉雁汊孤。灯火每随宾客散，板舆长共弟兄扶。临风忽有吹箫兴，黄鹤天边似可呼。
任克家霄汉楼成索诗·其四
作者：钱澄之
朝代：明
体裁：七言律诗

虚堂小院趁幽情，忽与攀梯上界行。市井柳遮窥槛出，山城雨暗隔江晴。空中结搆多时就，宦后优閒早岁营。吟罢新诗十六首，白头才尽和难成。
仿渊明归鸟诗四章
作者：钱澄之
朝代：明
体裁：四言诗

翩翩者鸟，及暮言归。岂无他树，恋此旧枝。延颈夜鸣，其声孔悲。吁既归矣，曷云悲矣。（一章）翙翙者羽，远集昆冈。百鸟于从，以翱以翔。冲飙骇散，相失一方。邈哉天路，中阻且长。（二章）我之独处，念我俦侣。抗志于霄，载扇其羽。未云焉乘，不风曷举。矰弋之施，于谁之所。（三章）阴阴者木，有森其条。众鸟萃止，鸣声交交。言求我友，言构我巢。敬之信之，于焉逍遥。（四章）
仿渊明饮酒诗十二首·其一
作者：钱澄之
朝代：明
体裁：古风

寄生大块中，何者为我故。譬如逆旅物，暂有安足据。在世虽百年，毕竟舍之去。临去岂不恋，恋亦不得住。所以达观人，澹然随所遇。委顺生死间，不厌亦不慕。日饮一杯酒，可以全此趣。
仿渊明饮酒诗十二首·其七
作者：钱澄之
朝代：明
体裁：古风

大道曰希夷，至德称简易。焉知天地心，吾心是者是。陋彼钩玄人，昧然求其异。我于世无取，亦复无庸弃。起居任运游，迁化依时至。以此日用心，而心无一事。自顾多閒暇，终日陶然醉。
仿渊明饮酒诗十二首·其三
作者：钱澄之
朝代：明
体裁：古风

胞中有重阆，果核无完形。祇此中虚处，万化由之萌。橐籥空无有，鼓之风辄生。俛仰天地间，至理妙难名。设有一物在，元化岂不停。吾其与万有，浩然还太清。
仿渊明饮酒诗十二首·其九
作者：钱澄之
朝代：明
体裁：古风

人生求有道，仁义固其端。吾不知仁义，惟求心所安。仲尼困陈蔡，微服亦不难。登坛却莱夷，锋刃还相干。岂不惜躯命，道在志以殚。吁嗟保身语，徒为后世宽。
仿渊明饮酒诗十二首·其二
作者：钱澄之
朝代：明
体裁：古风

宣圣防酒困，周易凛濡首。但云不知极，其辞亦无咎。大哉二圣人，未尝断我酒。如何学佛人，不许杯入手。还言破此戒，诸戒亦难守。我心任自然，本无戒可受。方其酣醉时，虚空一何有。试问学人心，有能如此否。
仿渊明饮酒诗十二首·其五
作者：钱澄之
朝代：明
体裁：古风

今晨无一事，有客候我庐。偶然得旨酒，佐以园中蔬。与客树下酌，酒少趣有馀。客忽不肯饮，问我所读书。我心在饮酒，客意将安居。即此为大妄，此妄即宜除。把杯还自问，我岂亦妄与。
仿渊明饮酒诗十二首·其八
作者：钱澄之
朝代：明
体裁：古风

芸芸万物化，各各复其根。其根果何有，出入岂有门。圣人推太极，毋乃荒唐言。吾生本无受，殁去亦无存。于中何所见，而辨明与昏。不如随众人，与之同浑浑。
仿渊明饮酒诗十二首·其六
作者：钱澄之
朝代：明
体裁：古风

鞅掌观无妄，群动胡满盈。邹鲁矜儒术，举世无一诚。鄙夫务贪欲，志士尚声名。名欲虽有异，学道同无成。至人重适己，毁誉岂足惊。焉能乖天机，而往徇物情。遁世不见知，庶以遂此生。
仿渊明饮酒诗十二首·其十
作者：钱澄之
朝代：明
体裁：古风

端居玩蕃变，烂熳同一仁。生理无端倪，谛观皆至神。息息相灌输，宁隔我与人。于中忽分别，谓吾有此身。此身一以累，骨月不见亲。安得返无始，同游六合春。
仿渊明饮酒诗十二首·其十一
作者：钱澄之
朝代：明
体裁：古风

有客同栖止，意趣不相若。一客终夕梦，一客终夕觉。觉梦更相笑，不知何者乐。惟有大觉人，心知梦所作。颠倒梦境中，自云得解脱。
仿渊明饮酒诗十二首·其十二
作者：钱澄之
朝代：明
体裁：古风

古称好饮酒，其人皆大贤。往往有所托，遂以饮酒传。我独何为者，得饮即欢然。我若不痛饮，恐负此中天。天今安在哉，苍苍形正圆。去我不甚远，可以相周旋。
仿渊明饮酒诗十二首·其四
作者：钱澄之
朝代：明
体裁：古风

朗鉴无藏影，洪钟无匿音。忽然相值时，感应不自禁。感已随复寂，安有理可寻。吾观学道人，祇求无其心。心岂可无乎，无之患转深。惟有随所遭，与之相浮沈。
仿渊明饮酒诗十二首南陔壁上有范车管榻谢发郑心八字各系一诗以咏其志·其一
作者：钱澄之
朝代：明
体裁：古风

粲也莱芜孙，忽焉喑不语。终身寝柴车，誓勿践其土。丈人徒步归，濯足长江浒。
伏波祠前歌
作者：钱澄之
朝代：明
体裁：古风

伏波门倚天生石，伏波祠前潭水碧。祠依石势凭虚空，下窥潭底深千尺。潭中舟楫聚何多，祠前夜夜还笙歌。我来再拜将军像，张髯注目宛相向。严关已放戎马过，将军坐视当如何。
会昌遇姚二存御史与谈虔事
作者：钱澄之
朝代：明
体裁：五言律诗

暂驻青骢马，虔州我近过。大都堪将少，无取调兵多。万幛缠西岭，孤城阻尺波。诸军非百战，此去欲如何。
会昌遇姚二存御史，与谈虔事
作者：钱澄之
朝代：明

暂驻青骢马，虔州我近过。大都堪将少，无取调兵多。万幛缠西岭，孤城阻尺波。诸军非百战，此去欲如何！
传疑诗 其一 假亲王
作者：钱澄之
朝代：明
体裁：古风

狂贼昔猖獗，诸藩皆炭涂。幸免有几人，亡命窜天隅。如何妄男子，乃有非分图。诏狱酷锻鍊，一死伏其辜。或云福世子，国破民间逋。南都新立帝，匍匐趋乘舆。徼倖思袭国，冒昧还遭诛。不闻隽不疑，叱收黄犊车。满朝尽通经，世子来何愚。
传疑诗 其三 假太子
作者：钱澄之
朝代：明
体裁：古风

昔闻燕京亡，诸王已陷贼。挟之左右随，贼去无消息。如何妄小儿，憔悴来河北。云是旧东宫，脱身今返国。宫监无敢认，讲官不相识。后云王之明，拷讯已吐实。党人为主使，大狱事罗织。国亡天子走，群小拥登极。与上同就擒，并侍贤王侧。贤王偕北还，真伪竟谁测。
传疑诗 其二 假后
作者：钱澄之
朝代：明
体裁：古风

福国昔破散，骨肉如飘蓬。诸王更衣遁，妃主不得从。如何妄妇人，御史扈还宫。叩阍不容见，榜掠词已穷。愿归掖庭死，得一识重瞳。或云世子妇，流落里妇同。闻王即帝位，自谓匹圣躬。庶几邢夫人，御环得相逢。不知今上谁，空死囹圄中。
伤心言·其一
作者：钱澄之
朝代：明
体裁：七言律诗

吾儿遇难已经年，饮泣终朝痛未宣。劫数也应容孝子，报施不敢信苍天。细推骨相无凶法，检点平生少罪愆。莫是还家忘毁戒，佛前未忏牒空悬。
伤心言·其七
作者：钱澄之
朝代：明
体裁：七言律诗

纷纷群盗已逋诛，官吏加诬毒更逾。笃行岂应如此报，奇冤即恐自来无。夜台鬼近还容诉，人世天高不敢呼。我老谅非相见远，呱呱愁弃两三孤。
伤心言·其三
作者：钱澄之
朝代：明
体裁：七言律诗

自伤前路黑冥冥，大事参求苦要惺。诗句偶成随弃稿，俗缘难断且持经。梦能认我元无死，报亦依期似有灵。夙债偿完儿好去，若翁肠断哭谁听。
伤心言·其九
作者：钱澄之
朝代：明
体裁：七言律诗

几番更计议纷纭，责在须教大吏分。怪底簿词频改撰，原来案牍总虚文。诉冤有主能无问，谳狱何言迥未闻。即使减三难指盗，岂应行刺可成群。
伤心言·其二
作者：钱澄之
朝代：明
体裁：七言律诗

震泽单单脱网罗，依然横死可如何。刀兵漫说皆前定，罪业还疑自我多。巾笥书残谁替检，草堂僧住忍重过。月明独向坟头哭，曾忆松间共啸歌。
伤心言·其五
作者：钱澄之
朝代：明
体裁：七言律诗

孝友平生乡里知，身歼赢得路人悲。病终不过嗟无禄，逆死还应痛有期。盗去暴尸情太惨，官闻加罪事真奇。多生何业深如许，聚合冤仇在一时。
伤心言·其八
作者：钱澄之
朝代：明
体裁：七言律诗

制台符下见如神，谢事空劳洞察真。盗律过严偏讳盗，人情可弱益无人。仇曾不问加污蔑，死亦何辜可怒嗔。夜半官来棺自剖，谁容尸见白头亲。
伤心言·其六
作者：钱澄之
朝代：明
体裁：七言律诗

难日偏乘我客游，讣传通国泪争流。如何十日才闻上，妄说三人共报仇。决定赃虚宁有见，悬知事秘岂同谋。群凶遍纵官无据，圜土惟将小竖收。
伤心言·其十
作者：钱澄之
朝代：明
体裁：七言律诗

黑雾漫空咫尺迷，啾啾冤鬼向谁啼。苞苴祇为微官计，线索全凭老吏提。担卸高肩真得计，金藏狡窟不须赍。可怜衰腐劳全力，缄口今生敢更题。
伤心言·其十一
作者：钱澄之
朝代：明
体裁：七言律诗

山城闻变即归来，枉以虚名早见猜。马上调符催卒返，灯前授旨许囚回。共知驵狯传家法，敢信犁牛是盗魁。生死遭逢皆此辈，教儿何以瞑泉台。
伤心言·其十七
作者：钱澄之
朝代：明
体裁：七言律诗

新颁律令限犹宽，漏网虽多捕不难。非盗得情休灭口，毁赃何物尚经官。但求伏法情甘罢，其奈临供实不谩。已改谳词谁辨得，更仇枯骨特无端。
伤心言·其十三
作者：钱澄之
朝代：明
体裁：七言律诗

刀锋火炬列成行，画脸朱髯刺客装。劫质求金嫌入室，杀人流血怪侵床。渠凶到即填牢户，胠箧缄犹挂屋梁。闻说家庭亏子道，人间岂信有纲常。
伤心言·其十九
作者：钱澄之
朝代：明
体裁：七言律诗

盈郊纵劫荷宽仁，转恃恩多杀害频。渡口妇空捐六命，狱中卒又毙三人。巢依近郭应全覆，事发南湖且尽泯。似此蔽天非一掌，吾儿冤恨教谁伸。
伤心言·其十二
作者：钱澄之
朝代：明
体裁：七言律诗

也知汝辈官偏重，底事吾人命特轻。国法可宜全倒置，良心或恐尚分明。谳严祇据含沙匦，党众通加弑主名。太守无私公道在，仍存疑案是何情。
伤心言·其十五
作者：钱澄之
朝代：明
体裁：七言律诗

老病谁能叫九阍，世间公道亦空存。朝廷法重徒滋弊，制府符严祇益冤。吾口难钳应得罪，盗名妨触足何恩。从今白昼无人问，窃恐萑苻啸渐繁。
伤心言·其十八
作者：钱澄之
朝代：明
体裁：七言律诗

看君塞默自多惭，奸吏诪张律久谙。法网明开休踰六，辨端早伏只称三。大庭屏众机何密，官舍输诚语太甘。死者受诬生受辱，人情到此岂能堪。
伤心言·其十六
作者：钱澄之
朝代：明
体裁：七言律诗

纷纷伏莽任纵横，桴鼓宵藏敢夜惊。致我一门冤最酷，要渠万户哑无声。词卑漫信仇能报，计毒翻因贿不行。已堕术中今悔晚，教人骂煞老书生。
伤心言·其十四
作者：钱澄之
朝代：明
体裁：七言律诗

尸横血溅举家空，稚子何名系狱中。黄口声嘶凭锻炼，青天手障也朦胧。情知迂拙机偏捷，事苦弥缝计未工。败漏正多浑不问，金钱自信有神通。
伤心言·其四
作者：钱澄之
朝代：明
体裁：七言律诗

出入兵戈万死馀，馀生只拟旧田庐。家庭敦睦全由汝，客路艰危屡谏予。每忆良规防薄俗，岂知奇祸是安居。最怜身后逢官怒，一死鸿毛恐累渠。
伤心诗
作者：钱澄之
朝代：明

屈指吴江死别时，孤情此日已全痴。子山漫著伤心赋，孙楚休传除服诗！海外无香回玉树，帐中何术召蛾眉！故园小阁经年锁，花落花开见阿谁！著眼空华一刻徂，苍天何意夺童乌。玉台已碎怀中镜，明月还沈掌上珠！早信灵氛逃大劫，难将因果问浮屠。平生儿女钟情甚，此际黄泉舐犊无？三十年来底事忙，梳头一半已成霜。宵寒被裂山僧绽，病卧药香小竖尝。羡尔渔樵能挈耦，看人儿女喜还乡。飘零莫忆家园事，记得团栾夜绕床！朱颜回忆画堂新，辛苦牛衣二十春。求婿每惭郤鉴赏，改妆宁为鲍宣贫。车裘赠我成游子，甘脆劳卿奉老亲。旧是狂奴今作吏，琴书检点仗何人！书生横负党人冤，寒腊追寻两雪繁。岂为伯通舂可赁，祇闻宾硕壁堪存！鹿车千里共亡命，鱼艇三江莫返魂。每忆谢庭兄弟好，教人何处恨章惇！乱去凌霜志苦坚，褰衣誓死自年年。贞心早兆庐居梦，幽恨难旌节母贤！震泽尸浮通市泣，汾湖诗出万人传。太常一字芳魂慰，列传何时付史编！
伤心诗·其一
作者：钱澄之
朝代：明
体裁：七言律诗

屈指吴江死别时，孤情此日已全痴。子山漫著伤心赋，孙楚休传除服诗。海外无香回玉树，帐中何术召蛾眉。故园小阁经年锁，花落花开见阿谁。
伤心诗·其一
作者：钱澄之
朝代：明

屈指吴江死别时，孤情此日已全痴。子山漫著伤心赋，孙楚休传除服诗！海外无香回玉树，帐中何术召蛾眉！故园小阁经年锁，花落花开见阿谁！
伤心诗·其三
作者：钱澄之
朝代：明
体裁：七言律诗

三十年来底事忙，梳头一半已成霜。宵寒被裂山僧绽，病卧药香小竖尝。羡尔渔憔能挈耦，看人儿女喜还乡。飘零莫忆家园事，记得团栾夜绕床。
伤心诗·其三
作者：钱澄之
朝代：明

三十年来底事忙，梳头一半已成霜。宵寒被裂山僧绽，病卧药香小竖尝。羡尔渔樵能挈耦，看人儿女喜还乡。飘零莫忆家园事，记得团栾夜绕床！
伤心诗·其二
作者：钱澄之
朝代：明

著眼空华一刻徂，苍天何意夺童乌。玉台已碎怀中镜，明月还沈掌上珠！早信灵氛逃大劫，难将因果问浮屠。平生儿女钟情甚，此际黄泉舐犊无？
伤心诗·其二
作者：钱澄之
朝代：明
体裁：七言律诗

著眼空华一刻徂，苍天何意夺童乌。玉台已碎怀中镜，明月还沉掌上珠。早信灵氛逃大劫，难将因果问浮屠。平生儿女钟情甚，此际黄泉舐犊无。
伤心诗·其五
作者：钱澄之
朝代：明

书生横负党人冤，寒腊追寻两雪繁。岂为伯通舂可赁，祇闻宾硕壁堪存！鹿车千里共亡命，鱼艇三江莫返魂。每忆谢庭兄弟好，教人何处恨章惇！
伤心诗·其五
作者：钱澄之
朝代：明
体裁：七言律诗

书生横负党人冤，寒腊追寻雨雪繁。岂为伯通舂可赁，祇闻宾硕璧堪存。鹿车千里同亡命，鱼艇三江莫返魂。每忆谢庭兄弟好，教人何处恨章惇。
伤心诗·其六
作者：钱澄之
朝代：明
体裁：七言律诗

乱去凌霜志苦坚，褰衣誓死自年年。贞心早兆庐居梦，幽恨难旌节母贤。震泽尸浮通市泣，汾湖诗出万人传。太常一字芳魂慰，列传何时付史编。
伤心诗·其六
作者：钱澄之
朝代：明

乱去凌霜志苦坚，褰衣誓死自年年。贞心早兆庐居梦，幽恨难旌节母贤！震泽尸浮通市泣，汾湖诗出万人传。太常一字芳魂慰，列传何时付史编！
伤心诗·其四
作者：钱澄之
朝代：明
体裁：七言律诗

朱颜回忆画堂新，辛苦牛衣二十春。求婿每惭郤鉴赏，改妆宁为鲍宣贫。车裘赠我成游子，甘脆劳卿奉老亲。旧是狂奴今作吏，琴书检点仗何人。
伤心诗·其四
作者：钱澄之
朝代：明

朱颜回忆画堂新，辛苦牛衣二十春。求婿每惭郤鉴赏，改妆宁为鲍宣贫。车裘赠我成游子，甘脆劳卿奉老亲。旧是狂奴今作吏，琴书检点仗何人！
伤逝
作者：钱澄之
朝代：明
体裁：七言律诗

学道忘情苦未忘，蒲团空炷夜禅香。回思虎口真偷活，每痛龙髯罢悼亡。老嫂尚留分寄箧，痴儿还指旧扶床。无端一案当阶弃，憾尔双眉泪几行。
伯仲叹
作者：钱澄之
朝代：明
体裁：古风

冬已过半岁行残，嗟我伯仲客衣寒。早田水大禾烂死，晚收担石尽输官。西家网鱼数百石，双眼无钱仅得看。伯也不羁好大言，仲氏两眉终年攒。盎中斗粟垂欲尽，况逢乱岁称贷难。明年闻又闰正月，青黄不接那得餐。
依园雨集共用高字赠顾迂客
作者：钱澄之
朝代：明
体裁：五言律诗

雅集怜同调，吟坛重二毛。先朝人渐少，早岁士能高。听雨留欢久，呼车送客劳。夜深争欲散，独让白头豪。
侯家行乐词
作者：钱澄之
朝代：明

牙旗鼓角报军门，日午传唤谒至尊。碧眼横刀还控马，帐前诸将半西番。鲸波万里入侯封，绝域奇珍大舶供。漫把黄金沈海底，时教水鬼护蛟龙。十里香车尽内妆，侯家小女嫁亲王。雕鞍宝盖明珠络，幔挂珊瑚五尺长。甲第笙歌早放衙，捲帘深坐尽如花。专房更数夷王女，閒指扶桑是我家。
侯家行乐词·其一
作者：钱澄之
朝代：明
体裁：古风

牙旗鼓角报军门，日午传唤谒至尊。碧眼横刀还控马，帐前诸将半西番。
侯家行乐词·其一
作者：钱澄之
朝代：明
体裁：七言绝句

牙旗鼓角报开门，日午传呼谒至尊。碧眼带刀还控马，帐前诸将半西番。
侯家行乐词·其三
作者：钱澄之
朝代：明
体裁：古风

十里香车尽内妆，侯家小女嫁亲王。雕鞍宝盖明珠络，幔挂珊瑚五尺长。
侯家行乐词·其二
作者：钱澄之
朝代：明

鲸波万里入侯封，绝域奇珍大舶供。漫把黄金沈海底，时教水鬼护蛟龙。
侯家行乐词·其二
作者：钱澄之
朝代：明
体裁：古风

鲸波万里入侯封，绝域奇珍大舶供。漫把黄金沉海底，时教水鬼护蛟龙。
侯家行乐词·其四
作者：钱澄之
朝代：明
体裁：古风

甲第笙歌早放衙，捲帘深坐尽如花。专房更数夷王女，閒指扶桑是我家。
俞生行
作者：钱澄之
朝代：明

中丞军败为虏获，绝粒不死重思活。左右相随只两僮，西市放回系狱中。狱有仆夫玉卿者，欲窜中丞无与同。闽人俞生雅好义，阴为玉卿画奇计。部署略定告中丞，转令中丞心胆悸。为说累臣病不痊，两僮偷伴狱官眠。乘夜出狱傍城宿，诘朝早上俞生船。狱官晨问中丞恙，双履榻前宛相向。呼僮迎医僮不行，彼此相推齐出城。俞生船开去如箭，两僮出城盼不见。下江兵阻转柁回，扑面差池争一线。舍船得岸望西驰，日中才闻兵马追。夜奔间道虎口脱，扳翻荆棘无完肌。奔波力尽一僮死，中丞谒驾诉天子。俞生面受别驾恩，馀人供作军功纪。鄞江一夜胡尘飞，中丞兄弟突重围。同来义士复散失，应向故乡觅路归。国运重兴有天意，百官扈跸随时至。俞生皂帽翩然来，邓僮趋跄称小吏。更闻狱官受累犹未诛，株连同类死复苏。江右返正皆赦罪，上书乞恩两人俱。中丞者谁司寇是，得书忆旧悲且喜。特疏为叙狱官冤，两人并奉超迁旨。诸君义重报亦殊，独有玉卿消息无。君不见小吏骑马得官职，别驾循资升大夫？
俞生行
作者：钱澄之
朝代：明
体裁：古风

中丞军败为虏获，绝粒不死重思活。左右相随祇两僮，西市放回系狱中。狱有仆夫玉卿者，欲窜中丞无与同。闽人俞生雅好义，阴为玉卿画奇计。部署略定告中丞，转令中丞心胆悸。为说累臣病不痊，两僮偷伴狱官眠。乘夜出狱傍城宿，诘朝早上俞生船。狱官晨问中丞恙，双履榻前宛相向。呼僮迎医僮不行，彼此相推齐出城。俞生船开去如箭，两僮出城盼不见。下江兵阻转柁回，扑面差池争一线。舍船得岸望西驰，日中才闻兵马追。夜奔间道虎口脱，扳翻荆棘无完肌。奔波力尽一僮死，中丞谒驾诉天子。俞生面受别驾恩，馀人并作军功纪。鄞江一夜胡尘飞，中丞兄弟突重围。同来义士复散失，应向故乡觅路归。国运重兴有天意，百官扈跸随时至。俞生皂帽翩然来，邓僮趋跄称小吏。更闻狱官受累犹未诛，株连同类死复苏。江右返正皆赦罪，上书乞恩两人俱。中丞者谁司寇是，得书忆旧悲且喜。特疏为叙狱官冤，两人并奉超迁旨。诸君义重报亦殊，独有玉卿消息无。君不见小吏骑马得官职，别驾循资升大夫。
俞缶庵药室·其一
作者：钱澄之
朝代：明
体裁：七言律诗

十年叹世老须眉，卖药城西志可悲。方未施人为养客，学因多病竟成医。买松深护巢僧梦，穿井惊闻橘叟棋。痴绝半生甘俗弃，惟馀此道合时宜。
俞缶庵药室·其二
作者：钱澄之
朝代：明
体裁：七言律诗

萍踪底事滞江乡，半醉开衣指箭创。新傍清溪租药室，许留老衲设绳床。壶中有粒难除癖，肘后何方可愈狂。每怪婆心偏尔切，原师我佛大医王。
信步
作者：钱澄之
朝代：明
体裁：五言律诗

信步黄华港，同寻冶曼舟。风驱霜叶散，溪听水花浮。飘泊伤红粉，留连笑白头。平生不尽兴，还逐少年游。
修堂招饮酬张子基大理
作者：钱澄之
朝代：明
体裁：七言律诗

回首西堂高会年，筼筜绕槛故依然。家声益觉门庭大，客坐惊看故旧偏。五色雏成初出穴，三珠树起渐参天。知君志切晨昏恋，不为投閒乞假旋。
修竹湾
作者：钱澄之
朝代：明
体裁：五言律诗

入山知易主，精舍已荒芜。径竹兵来败，池荷僧去枯。老矜登涉健，醉怪吏人扶。崖下同游客，听予岭上呼。
倢伃怨
作者：钱澄之
朝代：明
体裁：五言律诗

玉户秋声里，金河一雁新。罗衣宁异昔，恩爱已生尘。叶坠惊初梦，萤飞照独颦。汉宫多薄命，争似李夫人。
倩扶以今年春月过武水既去予始来秋后再至连饮数日醉后走笔赠之·其一
作者：钱澄之
朝代：明
体裁：七言律诗

花时不晤漫踟蹰，又值兰舟向鹤湖。垆畔醉眠容阮籍，陌头来往看罗敷。酒阑趁月憨尤倩，病后临风怯待扶。莫笑相如头已白，琴心老去未全无。
倩扶以今年春月过武水既去予始来秋后再至连饮数日醉后走笔赠之·其三
作者：钱澄之
朝代：明
体裁：七言律诗

念佛珠齐绾背斜，搊弹偏要隔窗纱。蓝桥路侧迷仙窟，白舫烟中是妾家。角枕暗闻芳杜气，胆瓶新换海棠花。自怜曼倩诙谐老，犹戏班头萼绿华。
倩扶以今年春月过武水既去予始来秋后再至连饮数日醉后走笔赠之·其二
作者：钱澄之
朝代：明
体裁：七言律诗

双蛾写就远山分，玉腕添香卷幔焚。奁侧点毫题画扇，花间登阁湿红裙。追欢我自寻风月，适兴谁来梦雨云。羡煞麻姑纤爪好，夜深背痒肯劳君。
倪云林木石图
作者：钱澄之
朝代：明
体裁：七言绝句

片石枯株点染疏，青山一带似吾庐。北窗正好炎天卧，枕上看山不读书。
假亲王
作者：钱澄之
朝代：明

狂贼昔猖獗，诸藩皆炭涂。幸免有几人，亡命窜天隅！如何妄男子，乃有非分图。诏狱酷锻鍊，一死伏其辜！或云福世子，国破民间逋。南都新立帝，匍匐趋乘舆。徼幸思袭国，冒昧还遭诛！不闻隽不疑，叱收黄犊车？满朝尽通经，世子来何愚！
假后
作者：钱澄之
朝代：明

福国昔破散，骨肉如飘蓬。诸王更衣遁，妃主不得从。如何妄妇人，御史扈还宫！叩阍不见容，榜掠词已穷。愿归掖庭死，得一识重瞳！或云世子妇，流落里妇同。闻王即帝位，自谓匹圣躬。庶几邢夫人，御环得相逢。不知今上谁，空死囹圄中！
假太子
作者：钱澄之
朝代：明

昔闻燕京亡，诸王已陷贼。挟之左右随，贼去无消息。如何妄小儿，憔悴来河北。云是旧东宫，脱身今返国！宫监无敢认，讲官不相识。后云王之明，拷讯已吐实。党人为主使，大狱事罗织！国亡天子走，群小拥登极。与上同被擒，并侍贤王侧。贤王偕北还，真伪竟谁测！
假寓杨隆吉高斋既别奉酬
作者：钱澄之
朝代：明
体裁：五言律诗

居停才隔巷，假馆不时来。以我屐无定，令君扃昼开。持家难好客，破例为怜才。寂寞论文酒，何时更把杯。
健庵避客李氏园期余过话余方有归与之兴诗以见意
作者：钱澄之
朝代：明
体裁：五言律诗

避客知何地，私期老友寻。板桥无雨滑，竹院未秋阴。凉起衔杯兴，幽生讲易心。自嗟归思切，空羡此山深。
偶作·其一
作者：钱澄之
朝代：明
体裁：五言律诗

同辈频抽去，旧游看渐孤。也知随分过，那得此心无。学佛戒难受，吟诗律不拘。老夫年半百，今始欲为儒。
偶作·其二
作者：钱澄之
朝代：明
体裁：五言律诗

庄生不可学，渐觉此心灰。人似同舟聚，屋疑避雨来。起居安逆旅，来往倩形骸。处处多粘缚，何时摆尽开。
偶感·其一
作者：钱澄之
朝代：明
体裁：七言律诗

秋尽峰高雁不飞，吴门宿草两年违。应凭幽梦还家诉，敢信青山引旐归。客梦几时离大泽，佛灯何处照灵帷。九原听得砧声急，曾记狂夫未授衣。
偶感·其二
作者：钱澄之
朝代：明
体裁：七言律诗

泪尽吴江八月槎，更堪衰病困天涯。门依独树常惊雨，秋老重阳未见花。五夜梦来同是客，九泉归去已成家。经年肠断无人见，祇怪西风送鬓华。
偶成·其一
作者：钱澄之
朝代：明
体裁：五言律诗

一冬多抱病，倚杖朔风凄。径僻花先放，人归鸟自啼。龙旗时在眼，辇路至今迷。欲问徘徊意，孤云庾岭西。
偶成·其二
作者：钱澄之
朝代：明
体裁：五言律诗

风雨窥愁集，安贞赖主人。遥闻神虎啸，时畏酒徒嗔。故国已成梦，天涯竟此身。翻怜官路草，犹戴属车尘。
偶然作·其一
作者：钱澄之
朝代：明
体裁：五言律诗

未肯持斋戒，何心出世氛。在家难断酒，垂老赖茹荤。妄想无时减，讹言亦喜闻。倘能真不碍，僧俗可须分。
偶然作·其三
作者：钱澄之
朝代：明
体裁：五言律诗

参禅难得力，知是病根深。熟处爱难割，閒中闹自寻。未能终日醉，犹赖逐时吟。不信宗门老，全无杂用心。
偶然作·其二
作者：钱澄之
朝代：明
体裁：五言律诗

去岁灰堆里，无端忽破疑。即今心不死，深悔戒宜持。痛处偏知护，安焉讵肯离。此中全了了，只是自相欺。
偶见坊间有近刻遗闻一书悖谬特甚不胜愤惋遂成此诗
作者：钱澄之
朝代：明
体裁：古风

史家称实录，孔子赞阙文。所以信后世，岂不贵其真。不见韩退之，有论不敢伸。天刑与人祸，言之悸心神。斯人悯不畏，谬妄撰遗闻。甲申殉国变，烈哉数名臣。此外安足道，表章必有因。又如卖国者，丹书著国门。公论岂能废，曲笔乃为原。皆言此书出，意实由斯人。南渡政多端，纲领略不存。所载诸谠论，当时未一陈。乃知纪失实，总以徇交亲。至于闽粤事，有若梦中言。年月既错乱，爵里亦纷纭。是非与功罪，颠倒难具论。闻有华小吏，遭斥怀怒嗔。私意撰伪书，诋诬无不云。俨然编野史，小人语是遵。此事吾亲见，纪录亦未湮。柰何当吾世，亲见是非翻。遗闻颇流布，人图耳目新。耳目既以惑，后世何所循。安得有识者，一见辄为焚。慨然作此诗，聊以写烦冤。
偶饮城外小店诸子随至漫成
作者：钱澄之
朝代：明
体裁：五言律诗

野肆东门外，轩窗面面幽。偶然寻酒伴，何意聚词流。小饮豪奴笑，深谈店叟愁。市人不敢入，嵇阮在垆头。
傅友仙明府招同邓子与游洞天岩纪事
作者：钱澄之
朝代：明
体裁：古风

曰予离沙县，今将二十年。人民无故旧，时事皆变迁。朅来寻老友，遗迹尚依然。邑君喜我至，假馆为留连。召我宴城西，有岩名洞天。林石互掩映，溪流抱其前。君出挟弓矢，从骑为客先。中道驰且射，观者井巷阗。岂知射御妙，但识君侯贤。马声入林去，人影簇溪边。登岩大置酒，寓目郊与廛。乐哉今县人，十室五炊烟。遥见帆上下，中有还家船。君侯且未去，速至毋迁延。酒罢客已醺，命驾起言旋。巷口人争出，惟恐不及焉。间有识予者，拥舆帷为褰。良以爱君故，俾予亦见怜。兹游虽不壮，兹事良可传。邓子属纪事，留待石上镌。
催粮行
作者：钱澄之
朝代：明
体裁：古风

催完粮，催完粮，莫遣催粮吏下乡。吏下乡，何太急，官家刑法禁不得。新来官长亦爱民，那信民家如此贫。朝廷考课催科重，乡里小民肌肤痛。官久渐觉民命轻，耳熟宁闻冤号声。新增有名官有限，儿女卖成早上县。君不闻村南大姓吏催粮，夜深公然上妇床。
僧睡
作者：钱澄之
朝代：明
体裁：五言律诗

竹扉时自启，松径少人穿。饭后客閒步，雨中僧昼眠。铛吟将熟茗，炉篆欲残烟。莫踏叶声碎，恐惊梦里禅。
僧舍·其一
作者：钱澄之
朝代：明
体裁：五言绝句

倚杖立苍茫，滩声急夕阳。鸣榔隔岸歇，遥问是渔航。
僧舍·其三
作者：钱澄之
朝代：明
体裁：五言绝句

骤雨兼飞叶，随风打暮窗。夜深药火绝，吹箨就寒缸。
僧舍·其二
作者：钱澄之
朝代：明
体裁：五言绝句

点烛谈峨眉，老僧亲剥芋。虫声草际移，始觉松窗雨。
僧舍·其四
作者：钱澄之
朝代：明
体裁：五言绝句

拥衾衣桁单，种火佛灯灭。山僧起撞钟，知是前山雪。
僧舍蜡梅
作者：钱澄之
朝代：明
体裁：五言律诗

花开精舍里，攀折遍街坊。大户增钱夺，高斋累月香。僧心惟验蜡，佛面且分黄。世味嚼来久，空门可较长。
元夕阻风锦衣洲
作者：钱澄之
朝代：明
体裁：五言律诗

津市无多路，帆樯不肯前。大风收港息，孤月入窗圆。寂寞过灯节，淹留恨米船。同舟沽饮去，赢得守篷眠。
元宵
作者：钱澄之
朝代：明
体裁：五言律诗

闽海春三度，何年此夜晴。孤灯然客恨，片雨入乡情。野庙求神语，空山见火行。病馀眠不着，泪满晓钟声。
元宵
作者：钱澄之
朝代：明

闽海春三度，何年此夜晴。孤灯然客恨，片雨入乡情！野庙求神语，空山见火行。病馀眠不著，泪满晓钟声！
元宵前三日寓皖上舍侄雪公五十初度并示四侄介公·其一
作者：钱澄之
朝代：明
体裁：五言律诗

吾家逢此厄，运也可如何。孝友人虚誉，贤劳汝独多。伤心初度日，流涕旅中过。忍忆庭阶集，樽前共笑歌。
元宵前三日寓皖上舍侄雪公五十初度并示四侄介公·其二
作者：钱澄之
朝代：明
体裁：五言律诗

去岁秋风后，阿廉正四旬。可怜失意日，来叩断肠亲。祇益吾儿痛，休伤汝辈贫。今晨同聚首，相对泪痕新。
元宵雨
作者：钱澄之
朝代：明
体裁：五言律诗

去岁中秋月，清光彻夜寒。共占今夕好，谁料雨中看。儿女街头静，灯花屋里残。应知孤客意，不忍见团栾。
元日寓中试笔
作者：钱澄之
朝代：明
体裁：五言律诗

过江鸡犬静，此日仍逢迎。野老占丰稔，流人祝太平。土风从地主，令节庆诸兄。僮仆朝无酒，厨前有怨声。
元日雪龚叔损初度索诗
作者：钱澄之
朝代：明
体裁：七言律诗

合肥宗伯后多贤，传癖书淫觉尔偏。得岁偏生居岁首，添丁已定是丁年。花开彩笔矜初试，雪映斑衣喜更鲜。门内孟陬多览揆，怪君独僭父兄先。
元旦日食
作者：钱澄之
朝代：明
体裁：五言律诗

岁朝逢日食，占候客心偏。僧起迎初旭，鸟惊失曙天。直疑报晓误，还欲解衣眠。不信龙蛇谶，真符跨马年。
元旦晴过兖州口号
作者：钱澄之
朝代：明
体裁：七言律诗

新年不暇蘸椒觞，逐伴驱车古道傍。桑柘影中过鲁国，轮蹄交处见周行。天晴气召阳春早，风煖尘连帝里长。笑与曾孙谈往迹，阿翁人亦算灵光。
元旦雨免朝
作者：钱澄之
朝代：明
体裁：七言律诗

行宫朝雨湿新年，钟动天街车马阗。待漏暗追郎署列，免朝恭听閤门传。直庐树密栖班吏，阊阖云深锁御烟。仙仗早收鹓侣散，小臣遥拜凤楼前。
元旦雪集开远堂限开字
作者：钱澄之
朝代：明
体裁：七言律诗

岁朝官阁绮筵开，雪片随春献瑞来。却点庭阑添玉树，故妆林岫作瑶台。谢家争会临阶咏，梁苑宁烦授简催。郢曲漫劳称宋玉，白头无复旧时才。
光孝寺即事示湛若
作者：钱澄之
朝代：明
体裁：七言律诗

栖迟直为祖庭留，宝树婆娑满院秋。照佛番灯通夜点，辞柯贝叶逐风收。戒坛有树衣全化，发塔无光雨后浮。更喜奇痴邝居士，时时妄语破閒愁。
兖州道中同粤东陈昆圃黎文连旌德汪帝臣及从孙旆守岁
作者：钱澄之
朝代：明
体裁：七言律诗

自怜尘外久翱翔，还逐青云客路忙。五岭云山悲故国，一尊风味喜同乡。圉儿枥畔通宵曲，旅客床前应节觞。信是圣人居已近，文星聚处有奎光。
入吴途中酬方葆羽
作者：钱澄之
朝代：明
体裁：五言律诗

出江皆共载，分路亦联樯。祇恃通家谊，还叨大父行。雄才倾幕府，小吏让时装。夜泊无烦问，安眠纵老狂。
入城望龙眠书怀示左子直昆季
作者：钱澄之
朝代：明
体裁：七言律诗

朝云开处见龙眠，计别兹山十六年。旧馆乱馀曾护竹，高窗雨过有流泉。盈头白雪谁相识，满目青峰尽可怜。同学弟兄存二子，应留一榻与安禅。
入城途中口号
作者：钱澄之
朝代：明
体裁：五言律诗

前山青欲没，一路晚烟生。顽仆催频歇，疲驴策不行。日斜寒气峭，风止暮云晴。野店难寻宿，吾须趁入城。
入山
作者：钱澄之
朝代：明
体裁：古风

杖策寻秋山，积叶迷涧道。忽解簪绂缠，初觉芒鞋好。山中茅屋开，桂花落不扫。惊我何方来，悯我容色槁。萝壁看狙攀，果园听鼠抱。有粮足芋田，吾其从此老。
入梁喜晤然石邵村即和然石闻饮光至枕上漫成原韵
作者：钱澄之
朝代：明
体裁：七言律诗

客路孤吟尽一春，入梁何意遇交亲。尊前遣骑情殊切，枕上诗成喜是真。南国凄凉馀二子，东京凭吊有三人。青衫漫染苍梧泪，眼际烽尘已又新。
入水口砦病中杂作·其一
作者：钱澄之
朝代：明
体裁：古风

我命宿何宫，频年遭祸难。儿女既凋残，兄弟亦零散。二竖苦纠缠，昼夜寒暑换。肌肤渐消毁，魂魄忽迷乱。十梦九到家，所亲殊漫漫。觉来呻喑声，等之秋虫唤。同舍弃我行，野人还见叹。夜分与鬼邻，所愿天常旦。
入水口砦病中杂作·其三
作者：钱澄之
朝代：明
体裁：古风

村俗果淳朴，有门夜不关。四郊莽兵声，此地独燕閒。鸟鸣松牖白，磬止溪声环。隔墙妇扑榛，铮然落窗间。是时观空坐，万缘此俱删。邻曲亦时至，谈笑任所扳。恕我病不揖，踞床相往还。拥被散素发，饮药汗衰颜。霍然心神开，爽气来西山。
入水口砦病中杂作·其二
作者：钱澄之
朝代：明
体裁：古风

卧疾耳目塞，患至驱我奔。冲雾陟危巘，触暑渡深源。兵戈随路布，所过惊心魂。还闻前峰阻，解辙憩兹村。废室出开士，乃是同乡髡。延我以伊蒲，宿我以重轩。风物虽凄其，周旋则已温。从此息行役，微躯庶以存。
入水口砦病中杂作·其四
作者：钱澄之
朝代：明
体裁：古风

奄忽卧经旬，寒燠茫无主。气力向衰颓，有杖何由拄。所嗟园圃荒，百蔬成焦土。屋上双鸠鸣，飒然暮来雨。至夜有馀寒，展转不眠苦。药火向壁青，灯灺背窗吐。开帱入穷萤，拊床止斗鼠。夜长恶趣归，侧耳西廊鼓。意中有精庐，庄严灿可睹。遥遥在江皋，安得凌风羽。
入永城界示家孺贻·其一
作者：钱澄之
朝代：明
体裁：七言律诗

淮南阴雨苦经旬，地入中州眼乍新。千里陆沈初得路，四郊青合始知春。军兴不扰缘均税，吏道无多祇便民。宇下即今愁令去，政成难得继君人。
入永城界示家孺贻·其三
作者：钱澄之
朝代：明
体裁：七言律诗

去岁曾经此路回，江村风鹤客心催。自怜入境闻弦过，谁拟通家赠策来。任怨始思釐积弊，矢廉方得竭长才。故人有约应难误，好把衙斋一夜杯。
入永城界示家孺贻·其二
作者：钱澄之
朝代：明
体裁：七言律诗

麦色棠阴到县门，骑驴客亦旧王孙。先公按籍分宗派，大令同行序弟昆。政事岂由名父教，风流终是故家存。虞山出处关吾道，一字千秋细讨论。
入署寓楼上望见岳麓
作者：钱澄之
朝代：明
体裁：五言律诗

入署吾无事，楼高限苑墙。城头传漏鼓，屋角过风樯。春雨增卑湿，朝岚接混茫。小窗贪睡足，随意理篇章。
入虔次芋园驿同方蕴脩守岁刘中丞远生昆仲寓中
作者：钱澄之
朝代：明
体裁：古风

万里依刘表，天涯度汉年。海灯千帐静，画鼓一更传。花媚江南客，杯衔渭北筵。与君皆只影，益羡二难贤。
入虔次芋园驿，同方蕴修守岁刘中丞远生昆仲寓中
作者：钱澄之
朝代：明

万里依刘表，天涯渡汉年。海灯千帐静，画鼓一更传。花媚江南客，杯衔渭北筵。与君皆只影，益羡二难贤！
全阳松和留守相公韵·其一
作者：钱澄之
朝代：明
体裁：七言律诗

全阳官路万株松，蔽芾千年不受封。为驻元戎休汗马，遥瞻大旆杂交龙。阴森夹道风堪御，屈曲临关幰不容。见说相公曾揽辔，白云常护至今浓。
全阳松和留守相公韵·其二
作者：钱澄之
朝代：明
体裁：七言律诗

谢公即事有篇章，况是褰帷乍得凉。万骑迎风辞洒濯，千官解带共徜徉。诗成马上烟尘净，客到车前翰墨香。非是见松幽意惬，老臣同尔傲冰霜。
全阳松和留守相公韵·其四
作者：钱澄之
朝代：明
体裁：七言律诗

此地新经虎豹过，更冲炎暑去如何。烽销喜见栖玄鹤，泉闭嫌曾饮橐驼。侧耳寒涛疑泛海，沾衣空翠笑扪萝。几经劫火阴常在，为荷先朝雨露多。
全阳松，和留守相公韵
作者：钱澄之
朝代：明

全阳官路万株松，蔽芾千年不受封。为驻元戎休汗马，遥瞻大旆杂交龙。阴森夹道风堪御，屈曲临关幰不容。见说相公曾揽辔，自云常护至今浓。谢公即事有篇章，况是褰帷乍得凉！万骑迎风辞洒濯，千官解带共徜徉。诗成马上烟尘净，客到车前翰墨香。非是见松幽意惬，老臣同尔傲冰霜！天南捧日再兴年，草木公然戴汉天。弘景爱声空忆隐，留侯作伴漫求仙。道旁早勒停车石，林下应添饮马泉。莫拟相公心暂息，轻摇羽扇正筹边。此地新经虎豹过，更冲炎暑去如何！烽销喜见栖玄鹤，泉闭嫌曾饮橐驼。侧耳寒涛疑泛海，沾衣空翠笑扪萝。几经劫火阴常在，为荷先朝雨露多。
全阳松，和留守相公韵·其一
作者：钱澄之
朝代：明

全阳官路万株松，蔽芾千年不受封。为驻元戎休汗马，遥瞻大旆杂交龙。阴森夹道风堪御，屈曲临关幰不容。见说相公曾揽辔，自云常护至今浓。
全阳松，和留守相公韵·其三
作者：钱澄之
朝代：明
体裁：七言律诗

天南捧日再兴年，草木公然戴汉天。弘景爱声空忆隐，留侯作伴漫求仙。道旁早勒停车石，林下应添饮马泉。莫拟相公心暂息，轻摇羽扇正筹边。
全阳松，和留守相公韵·其二
作者：钱澄之
朝代：明

谢公即事有篇章，况是褰帷乍得凉！万骑迎风辞洒濯，千官解带共徜徉。诗成马上烟尘净，客到车前翰墨香。非是见松幽意惬，老臣同尔傲冰霜！
全阳松，和留守相公韵·其四
作者：钱澄之
朝代：明

此地新经虎豹过，更冲炎暑去如何！烽销喜见栖玄鹤，泉闭嫌曾饮橐驼。侧耳寒涛疑泛海，沾衣空翠笑扪萝。几经劫火阴常在，为荷先朝雨露多。
八十老僧巢公小像索诗
作者：钱澄之
朝代：明
体裁：七言律诗

头白都门老戒僧，心休不厌市嚣陵。一肩放下千峰杖，双膝长趺半夜灯。骂世也闻嗔尚在，护身惟有律堪凭。平生操履思传后，要乞文章最上乘。
八月十七日哭仲驭
作者：钱澄之
朝代：明

去岁兹辰绝命年，椎心不敢恨苍天。定知叔宝神难寿，虚拟相如病未痊。血溅长堤留碧草，魂归小阁亦青毡。哭君一字肠堪断，夜半山空叫杜鹃！园林回首最堪悲，别院新开病起迟！瘦骨岂知埋马革！壮心不分死蛾眉。伤予竟丧童乌子，痛汝曾无伯道儿！南院荒凉成废宅，哀哀寡妇哭江湄！义公初建鹤湖旗，海邑江城檄遍驰。亡晋尚挥夷甫麈，报韩独购子房椎。佯狂破产庸儿笑，涕泣蠲租壮士悲。赢得「太常」身后恤，孤忠原不望人知。事去同舟祗腐儒，灯前对语惜汾湖。从军快得陈书记，妖梦何来骆义乌！夜雨尸沈呼自出，秋山榇返仗谁扶！青衫滴尽伤心泪，哭到妻儿泪已枯！
八月十七日哭仲驭·其一
作者：钱澄之
朝代：明

去岁兹辰绝命年，椎心不敢恨苍天。定知叔宝神难寿，虚拟相如病未痊。血溅长堤留碧草，魂归小阁亦青毡。哭君一字肠堪断，夜半山空叫杜鹃！
八月十七日哭仲驭·其一
作者：钱澄之
朝代：明
体裁：七言律诗

去岁兹辰绝命年，椎心不敢恨苍天。定知叔宝神难寿，虚拟相如病未痊。血溅长堤留碧草，魂归小阁恋青毡。哭君一字肠堪断，夜半山空叫杜鹃。
八月十七日哭仲驭·其三
作者：钱澄之
朝代：明
体裁：七言律诗

义公初建鹤湖旗，海邑江城檄遍驰。亡晋尚挥夷甫麈，报韩独购子房椎。佯狂破产庸儿笑，涕泣蠲租壮士悲。赢得「太常」身后恤，孤忠原不望人知。
八月十七日哭仲驭·其二
作者：钱澄之
朝代：明
体裁：七言律诗

园林回首最堪悲，别院新开病起迟。瘦骨岂知埋马革，壮心不分死蛾眉。伤予竟丧童乌子，痛汝曾无伯道儿。南院荒凉成废宅，哀哀寡妇哭江湄。
八月十七日哭仲驭·其二
作者：钱澄之
朝代：明

园林回首最堪悲，别院新开病起迟！瘦骨岂知埋马革！壮心不分死蛾眉。伤予竟丧童乌子，痛汝曾无伯道儿！南院荒凉成废宅，哀哀寡妇哭江湄！
八月十七日哭仲驭·其四
作者：钱澄之
朝代：明
体裁：七言律诗

事去同舟祇腐儒，灯前对语惜汾湖。从军快得陈书记，妖梦何来骆义乌。夜雨尸沉呼自出，秋山榇返仗谁扶。青衫滴尽伤心泪，哭到妻儿泪已枯。
八月十七日哭仲驭·其四
作者：钱澄之
朝代：明

事去同舟祗腐儒，灯前对语惜汾湖。从军快得陈书记，妖梦何来骆义乌！夜雨尸沈呼自出，秋山榇返仗谁扶！青衫滴尽伤心泪，哭到妻儿泪已枯！
八月十八日同周翁仲荣登君山回至永定坝观潮和韵
作者：钱澄之
朝代：明
体裁：七言律诗

扶筇为有观潮约，绝巘偏惊二老来。平地涌将银作屋，晴空喷出雪成堆。那知盛怒尤争闹，怪得游人不上台。足力小疲聊茗饮，隔窗已报转头回。
六月尝新
作者：钱澄之
朝代：明
体裁：七言律诗

江村六月不愁贫，已觉舂声动四邻。卒岁未知秋稼稔，救饥且接早禾新。老僧鸣磬先供佛，田父操蹄自献神。未死敢辞周代粟，临餐三叹愧遗民。
六朝松石歌
作者：钱澄之
朝代：明
体裁：古风

葆光堂前有古松，年深五鬣阴不浓。玉鳞犀甲脱落尽，白如蜿蜒蜕骨龙。松下峨峨石高揭，松根石色无分别。巫峡庙前一朵云，峨眉顶上千年雪。我来抚石坐松下，坚贞洁白还相亚。松石由来质本同，此石定是此松化。石上镌字记六朝，六朝到今千载遥。麈尾风流长已矣，几人劲节同高标。国朝此地中山有，转属中丞犹未久。中山之后为清门，中丞子孙至今守。去年大树军前需，不为石忧为松虞。愿松尽化松根石，复恐秦人更有赭鞭驱。
共陈同人坐戴公辅水亭听雨
作者：钱澄之
朝代：明
体裁：七言律诗

红亭碧槛映清潭，暮雨东来酒半酣。满目蒿莱悲故国，一春花柳滞江南。仙人隔院吹箫近，荡子无家抚剑谭。窗外黄鹂听渐好，早凭安道觅双柑。
关中杜杜若拟过访草堂讯石胤昆后事因出山奉晤
作者：钱澄之
朝代：明
体裁：七言律诗

扁舟何意问墙东，草茀长河路未通。吾道十年悲海内，交情半世在关中。出山喜趁三更月，系棹虚觇五两风。漫诉故人生死恨，诗篇纪事恨无穷。
关山月
作者：钱澄之
朝代：明
体裁：五言律诗

祇是长安月，关山剧可怜。乍生辽海暗，渐落玉门圆。晕蚀占胡运，盈虚纪汉年。闺中犹坐望，边戍几人眠。
兴公邀同唐祖命杨吉公夜集南禅寺限韵即成
作者：钱澄之
朝代：明
体裁：七言律诗

年来唱和半关中，草草江城集偶同。僧舍乍开黄叶径，吟坛还试白头翁。衔杯待月宁辞醉，刻烛催诗岂顾工。为语群公趋授简，莫教独让老夫雄。
兴国寺
作者：钱澄之
朝代：明
体裁：七言绝句

幢幢灯影照匡床，梦醒西廊清磬长。深竹禅扉通夜叩，野人送药裹刀疮。
兴龙庵
作者：钱澄之
朝代：明
体裁：五言律诗

避地经三徙，中峰我再登。两年山下路，一念佛前灯。兵火欺巢鸟，军粮算野僧。悬厓人绝处，莫令长萝藤。
兵后重到草堂书怀
作者：钱澄之
朝代：明
体裁：七言律诗

曾经烽火暗南村，敢拟吾庐今尚存。牛粪堆边寻老友，马蹄声里掩衡门。灌园叟去藩篱倒，载米船来市井喧。愁绝不堪思往事，满庭秋色照黄昏。
典裘歌
作者：钱澄之
朝代：明
体裁：古风

江南开府驻东吴，门冷如冰自昔无。举家尽食江船米，吴中水外无所需。锦衣珍馔久寂莫，閒却骕骦裘不著。有时典钱赠故人，官高衣服宁嫌恶。中丞意气旧豪华，特恶吴中风俗奢。表率朴素自身始，一时民吏争咨嗟。即今著出大布好，闾阎竞羡俭为宝。过市鼲貂殊足羞，不衷妖服迹如埽。一裘价重值几金，典裘务惭墨吏心。即使裘去还堪赎，典裘为挽奢淫俗。不然羔羊素丝节亦小，区区洁身何足道。吴人言此一裘关系多，邀予为作典裘歌。